text:
A.T.A. ta forma parti di diferente iniciativa pa crea desaroyo sostenible, considerando e contribucion economico di turismo, e calidad di e experiencia di e bihitante, e proteccion y conservacion di medioambiente y e calidad di bida di residentenan.
Durante un conferencia di prensa, Minister di Turismo conhuntamente cu Director di DOW y CEO di A.T.A. a duna un update di e proyecto di Baby Beach.
Segun directora di A.T.A., desde e momento cu A.T.A. a pasa di ta un Destination Marketing Organization (DMO) pa un Destination Marketing and Management Organization (DMMO), a cuminsa enfoca riba diferente proyecto y tarea cu ta resorta bao di e responsabilidadnan di desaroyo di destino. Entre e responsabilidadnan aki ta resorta por ehempel siguridad, servicio, cultura, lugarnan atractivo pa potret e asina yama “instagrammable spots” y mas cu claro Aruba su playanan, parti esencial di e destino como un di e recursonan natural di mas importante.
Den transcurso di e añanan A.T.A. tawata parti di diferente proyecto di mehoracion y embeyesimento di playanan manera por ehempel e proyecto di reposicionamento di santo entre otro den area di Bushiri, drechamento y mantencion di palapanan, ponemento di buoys y e mantención di esakinan, estudionan relaciona na awa y calidad di nos playanan, trapinan y pier di Rodger’s Beach como tambe Baby Beach fase 1 y 2.
A cuminsa cu e proyecto pa trece desaroyo na Baby Beach como parti di e Seroe Colorado Masterplan algun aña atras cu intencion pa embeyece y desaroya Baby Beach y Rodger’s Beach.
Cu fase 3 di Baby Beach lo desaroya e area di parkeo pa evita parkeer riba santo blanco y lo extende e voetpad connectando e playanan cu na mesun momento ta forma un barrera entre playa y area cu vehiculo motorisa por yega. Lo planta mas mata indigeno pa crea mas area fresco bou guia di DNM y FPNA. E turtle wall existente lo wordo hala atras pa crea mas area di beach y e trapi cu ta subi bai Seroe Colorado lo keda restaura.
Den e siguiente fase (na 2023) lo sigui extende e voetpad te cu Rodgers’ Beach, e tennisbaan lo wordo restaura, dos kiosk pa F&B/retail lo wordo construi, e area di Rodgers’ Beach su beach lo wordo expandi, caretera lo wordo adapta y parking lo wordo structura diferente.
A.T.A. lo sigui traha di cerca cu minister di turismo, ministerio di turismo y otro partidonan y socionan pa asina por cumpli cu e maneho di turismo delinea.
Algun otro proyecto cu por menciona den e categoria aki ta por ehempel e restauracion di e pier patras di RIU, restauracion y embeyecimento di trapi di Hooiberg, trails pa Mountain Bike, trabaonan pa drecha e costa di Bushiri, e Aruba Happy One Pass (HOP) y tambe embeyecemento di e trapi na Rodgers’ Beach cu Mosaic.
Adicionalmente di A.T.A. su rol pa facilita e diferente proyectonan aki, A.T.A. tambe tin un rol importante pa boga y para pa desaroyo sostenibel di Aruba como destino, balansando asina e necesidadnan di e comunidad cu esunnan di e bishitantenan. Como parti di A.T.A. su plan strategico multi-anual ta enfoca riba e modelo ‘High Value Low Impact’ unda ta considera e contribucion economico di turismo, e calidad di e experiencia di e bihitante, e proteccion y conservacion di medioambiente y e calidad di bida di residentenan pa asina por yega na resultadonan turistico di balor halto, minimisando e impacto cu esaki por tin riba Aruba. Pa e motibo aki A.T.A. ta forma parti di diferente comite hunto cu otro socionan manera e ‘Infra Tourism Committee’, ‘UTV/ATV Committee’, ‘Watersports Committee’ y tambe e ‘Aruba Amenities Committee’.
A.T.A. lo sigui forma parti di oportunidadnan unda por crea desaroyo di destino den un forma sostenible pa por garantisa e bienestar di Aruba y su residentenan.


c: text/html

text:
ILEYNA DE CUBA
MISS TEEN INTERNATIONAL ARUBA
Ileyna a carga e corona tanto di Reina Infantil como Reina Hubenil, cu ta dos titulo maximo den celebracion di nos Carnaval. Segun su preparador, Endy Croes, door di su experiencia den eleccion di reina, Ileyna conoce escenario y ta briya mas, ora e ta riba escenario. Aunke e preparacion pa miss ta ful diferente cu ora di bay pa reina di Carnaval, toch e ta kere e sentimento riba stage ta keda mescos y Ileyna sa di probecha di esaki. E siguransa cu Ileyna a refleha riba escenario, ta loke a pone sobresali. E tabata sa precies kico el a bay haci riba escenario y esey el a haci cu tur siguridad den su mes. E corona di Miss Teen International Aruba 2019 ta un logro cu Ileyna y e team a traha duro p’e, cu hopi dedicacion y determinacion.
ISABELLA BENSHOP
MISS YOUTH ARUBA
E impacto di Isabella ta uno cu a traha duro riba dje, pa e saca e mihor proyeccion posibel riba escenario. El a crece di un hoben hopi ‘shy’, cu ta sali di e mundo di deporte, pa bira un dama cu un elegancia y porte na nivel di un Miss Universo. Isabella mester a pone un tiki mas enfasis riba su parti corporal y el a baha 22 liber en total. Esaki a tuma hopi dedicacion y determinacion di su parti, pa asina e tene su mes na e plan estricto cu e mester a sigui. Su diseñador, Endy Croes, a warda p’e baha mas peso cu tabata posibel y un siman prome cu e anochi final, a haci e diseño. E color blanco pa e diseñador ta cuadra cu Isabella su caracter. Verena Lian hunto cu 3 ayudante a traha di dia y anochi pa e decoracion ta ful cosi riba e base di e shimis.
DANNA GARCIA
MISS UNIVERSE ARUBA
Cu 15 aña Danna a cuminsa como modelo di KOMA y cu 16 aña el a conkista e corona di Miss Teen Aruba International 2016. E tabatin e honor di representa Aruba na El Salvador, unda el a gana e titulo di Virreina de Las Americas. E experiencia aki tabata unico y el a conoce hopi hende y siña hopi di e otro cultura- y caracternan. Riba e pregunta: “Kico Miss Aruba Universe tin como un deseo, cu e ta desea di cumpli?”, el a contesta: “Semper mi tin mi metanan pa cumpli durante un aña. Mi ta skirbi nan riba un papel y mi ta traha, pa asina mi por logra nan. E deseo cu mi kier mira cumpli ta, pa representa Aruba super bon den exterior y si Dios duna mi e oportunidad, mi lo kier clasifica of bin cu e corona universal, pa asina mi gradici Aruba pa tur loke el a haci pa mi y mi famia.”
GHISLAINE MEIJA
MISS WORLD ARUBA
E gana pa participa pa Miss Aruba 2019 a surgi un siman prome cu e ‘deadline’ pa inscribi. Despues di Miss Teen Aruba, Ghislaine kier a focus riba su scol y despues a sali for di mundo di beyesa y modelahe. Riba e ultimo dia di inscripcion, ainda Ghislaine tabata duda y alrededor di 11or di anochi el a dicidi cu e lo participa toch y cu e ta cla pa un reto nobo. E deseo di Miss World Aruba ta, pa wak su negoshi crece y bira grandi. E kier biba feliz semper y ta un inspiracion pa otro. Su deseo di mas grandi ta, pa wak nos hendenan stima otro, biba mas den union y paz. Nos no mester laga arogancia ni tecnologia gana nos, nos mester ta humilde, feliz y cla pa yuda otro den cualkier momento.
DANIELA PIAZZI
MISS INTERNATIONAL ARUBA
Daniela tabata 1st runner-up di Miss Teen Aruba 2015, unda el a representa su propio compania y semper tabata hopi madura pa su edad. El a siña cu no ta importa bo edad, si bo kier logra algo. Su estudio ta den comunicacion y relacion internacional na Webster University. El a cuminsa den e club di debate di e scol y el a gana e premio nacional di debate na Merca. E ta campeon nacional di debate y su scol ta No. 5 di e pais, unda cada 2 siman e ekipo ta biaha pa haci debate cu otro scol di prestigio. E oportunidad pa representa Aruba den e certamen di Miss International 2019, el a tum’e man habri y ta preparando tanto fisicamente como mentalmente, pa representa Aruba dignamente.

robotstxt: allowed

filter: keep


text:
Diasabra atardi alrededor di 4:30 pm diferente persona a bati alarma pa un situacion sospechoso na Grape Field, na San Nicolas. Specificamente cerca di e bocanan patras di KIA y bisindario. A topa varios bulto grandi di droga cu a spula bin tera y tabata drif ainda den lama.
Mesora a mobilisa diferente unidad di polis pa bay duna un man pariba di brug. Polis di San Nicolas, Santa Cruz, Playa, Motor Unit, K9-Unit y hasta personal di KIA a yuda pa busca bulto di droga.
Na prome instante a topa cu cinco bulto cerca di Boca Grandi, djey a topa cu mas cerca di e hutnan. Na dado momento a pidi presencia di mas unidad di polis mirando cu; mas e polisnan cana, mas bulto di droga nan tabata topa cu ne.
Hunto cu Wardacosta y e helicopter di polis, a sigui cu e buskeda pa cual na final a topa mas di diesocho bulto. Ta trata di un noticia den desaroyo, pues no ta descarta cu ta topa cu mas bulto.
A notifica recherche y e team di droga di polis di e caso, pa cual nan tambe a presenta hunto cu un comisario di polis. Den bon cooperacion cu otro, a logra saca mayoria bulto for di lama. No ta descarta cu algun lo a keda pega bou di e barancanan, pero debi cu solo a baha, a haci e buskeda mas dificil.
Mester menciona cu e ultimo simannan, Wardacosta ta dal baho mundo duro, garando hopi traficacion ilegal di hende y droga. Tanto na Aruba, Corsou y Boneiro a gara boto cu droga y hende abordo, pa cual a detene tur. Na tur ta papia di mas cu 9.000 kilo di droga.
Ta pensa cu, probablemente e ultimo persecucion y hayasgo grandi di droga na Boneiro, por a conduci cu a benta bulto afo. Nan a purba huy for di autoridad y ta sospecha cu a benta bulto na awa. Chens ta grandi cu e mesun bultonan aki a sigui drif y yega te Aruba.
Ta pendiente aki rato pa un declaracion oficial di Cuerpo Policial di e caso aki.


text:
Kralendijk – Diputado Hennyson Thielman a firma djaluna 22 di novèmber último, durante di su bishita di trabou na Hulanda, na nòmber di Entidat Públiko Boneiru un akuerdo di intenshon di koperashon ku e munisipio di Krimpen aan den IJssel.
E alkalde, señor Martijn Vroom, a firma na nòmber di e munisipio e akuerdo di intenshon, ku ta enserá ku e munisipio di Krimpen aan den IJssel ta dispuesto pa sostené Entidat Públiko Boneiru riba e area gubernamental ku traspaso di konosementu den e proseso pa establesé un Sentro di Servisio.
Manera ta konosí Entidat Públiko Boneiru ta trahando pa den kurso di otro aña kuminsá ofresé tur su servisionan bou di un dak dor di establesé un Sentro di Servisio. Den e kuadro aki e grupo di trabou di Digitalisashon di Entidat Públiko Boneiru a pidi e munisipio di Krimpen aan den IJssel sosten den realisashon di e plan aki. Ya durante e aña aki funshonarionan di e munisipio a sostené e grupo di trabou di Digitalisashon pa establesé prosesonan na un departamentu di Entidat Públiko Boneiru.
Ku firmamentu di e akuerdo di intenshon por sigui kana awor e kaminda pa formalisá e sosten di e munisipio di Krimpen aan den IJssel den realisashon di un Sentro di Servisio na Boneiru.
Ta e intenshon pa e munisipio di Krimpen aan den IJssel asistí Entidat Públiko Boneiru riba diferente tereno durante di e proseso pa establesé un Sentro di Servisio. Esaki dor di lanta un grupo di trabou Sentro di Servisio, dor di duna ekspertisio riba e area di lei i regla pa e Sentro di Servisio i tambe ekpertisio riba e area di maneho. Banda di esaki e munisipio lo duna asistensia tambe den e proseso di digitalisashon di e aparato públiko di Boneiru.
Ku e akuerdo di intenshon aki e munisipio di Krimpen aan den IJssel i Entidat Públiko Boneiru ke sondea tambe e posibilidatnan pa yega na un koperashon sostenibel di sosten gubernamental entre e Sentro di Servisio na Boneiru i esun na Krimpen aan den IJssel.


text:
Willemstad –Un grupo di hóben komprometí tabatin e oportunidat pa diskutí edukashon tokante naturalesa i enbolbimentu di hóben den konservashon di naturalesa durante e Simposio pa Hóben riba Edukashon tokante Naturalesa organisá pa Dutch Caribbean Nature Alliance (DCNA) komo parti di nankonvenshon anual.
Partisipashon di hóben
Un di e prioridatnan di DCNA i e organisashonnan ku ta miembro di dje ta pa enbolbí hóben den nan trabou di salbaguardia naturalesa na e islanan Karibense di Reino Ulandes. Despues di un programa di interkambio eksitoso pa hóben durante e konvenshon na aña 2019, e ekspektativanan pa e simposio di e aña aki tabata haltu. Presidente di direktiva di DCNA, señora Hellen van der Wal ta kere firmemente ku “e generashon mas yòn tin un futuro awe. Nan tin un bos i nos mester skucha nan mas tantu.” E simposio pa hóben ku resientemente a tuma lugá durante e konvenshon di DCNA tabata enfoká riba edukashon tokante naturalesa i e Agènda 2030. Un total di diesshete partisipante entre diessinku i bintitres añatabatin e oportunidat pa diskutí riba nivel stratégiko kon nan lo ke mira konservashon di naturalesa desaroyá riba nan isla, kon nan lo ke mira nan gobièrnunan komprometé mas ku konservashon di naturalesa i kon nan ta mira nan bida i nan ta mira ku kambio di klima lo impaktá nan bida i nan medionan pa sobrebibí.
Preparashon ekstenso
Promé ku nan a diskutí e tópikonan di dia i prepará nan konklushonnan, e partisipantenan a pasa den un temporada di preparashon ku a dura tres luna. Nan a siña mas tokante medioambiente en general, e Metanan pa Desaroyo Duradero (“SDG”) i tambe nan a desaroyá nan abilidatnan pa debatí. E tópikonan spesífiko ku nan a prepará pa diskutí ta medioambiente en general, bida bou di awa, kambio di klima i edukashon tokante naturalesa.
Programa di e simposio
Señora Sietske van der Wal, representando Aruba National Parks Foundation, a yama e partisipantenan bon biní. E diskurso prinsipal tabata na enkargo di Dahlia Hassell-Knijff, responsabel pa proyekto na DCNA. Dahlia a kuminsá su karera den konservashon di naturalesa komo mucha di shete aña na Saba. Despues di su diskurso, señor Elton Villareal a guia un diskushon entre e hóbennan. Na final, nan tabatin oportunidat pa presentá nan konklushonnan na Su Altesa Real Prinsesa Beatrix di Ulanda, patrono di DCNA.
Na kaminda pa 2030
Den públiko a reina un interes notabel pa e diferente puntonan di bista ku e hóbennan a trese dilanti. Nan a presentá tres proposishon:un kampaña di konsientisashon, un inisiativa pa limpia Kòrsou semanalmente (“Cleaning Sundays”) i un konseho pa hubentut pa atendé asuntunan di medioambiente.
Sr. Tadzio Bervoets, direktor di DCNA, a sera e atardi bisando: “futuro di konservashon di naturalesa ta pinta sumamente briante.”
“Generalmente hóbennan tin un interes grandi pa siña. Despues di mira e diskushonnan di awe, nos ta mas motivá ainda pa prepará un programa inspirativo i edukativo otro aña pa nan.”, Achsah Mitchell di St. Eustatius National Parks ta komentá. E siguiente enkuentro ofisial ku hóbennan lo tuma lugá den luna di mart na St. Eustatius.
Pa mas informashon tokante e Simposio pa Hóben por bishitá página di Facebook di DCNA: DutchCaribbeanNatureAlliance


text:
Mi ta kere ku e promé mirada riba tur kos den bida, ta kore e rísiko di ser superfisial. Paso e ta rápido, konfuso i, tin biaha, afektá pa opinionnan pre-konsebí, nos no ta mira loke mester wak. Pero, ora nos aserká, nos ta biba huntu i nos tin mas tempu pa drecha e detayenan, pa komprondé e defekto- i kualidatnan, asina tur kos ta kuminsá tin un signifikado diferente pa nos.
Esaki ta e kontraste grandi entre mira i wak.
E ora ei, mayoria di e persepshonnan ku nos tin di Dios, tokante di bida, di hende, di birtut- òf situashonnan, por ta simpel konseptonan, di kende a djis toka e superfisie di komprondementu real.
P’esei, nos ta mira práktikanan emoshonal di fe, kasamentu, amistatnan, literatura, músika, periodismo i multitut di obranan superfisial i mediokre.
Pa konosé algu di bèrdat, nos mester profundisá, meditá, opservá, invertí tempu, no gasta ni laga gasta pa loke nos ta pretendé di komprondé mihó.
Sin embargo, sinseramente, kon por hasi esaki den un mundu ku yen di distrakshon i pèrdida di tempu?
Nos “medio ambiente” awe ta ekstremadamente superfisial i inútil. Esun ku sigui den e direkshon aki, ta keda ku un inmadures konstante i inkorekto, pasó e ta biba na rant di konosementu di e bèrdat.
Esun ku no renunsiá e multitut di distrakshonnan, lo ta kondená na e superfisialidat, teniendo un oséano profundo pa sambuyá aden i deskubrí.
Kuminsando, por su puesto, ku e mayó di tur konosementu: DIOS.
“ma laga esun ku ta gaba, gaba den esaki, ku e ta komprendé i konosé Mi, ku Ami ta SEÑOR,(…)”
Yeremias 9:24


text:
Sinterklaas ta na Aruba y den tur e dianan siguiente e ta hopi ocupa pa scoge regalonan pa su fiesta di cumpleanjo dia 5 di December. Pa Sinterklaas e dia ey ta hopi importante. E ta un dia di fiesta y un dia di alegria. Sinterklaas kier pa e dia aki tur mucha ta contento. Sinterklaas ta bieuw, esey ta berdad, pero e sa tur cos cu ta pasando den mundo. Sint sa cu Steve Jobs a muri, e sa cu hopi mucha ta gusta bay riba Facebook awendia. Tur esaki e sa pasobra su Pietjes ta conta Sint esaki. Bo tabata sa cu tur siman Sint y su Pietjes tin reunion? Den e reunionnan aki nan ta papia hopi riba ‘bida’ y kico ta importante pa pasa den e bida di nos muchanan.
Asina Sint ta haja leuk si majornan por pasa mas tempo cu nan jiunan.
Sint ta haja leuk pa mama, tata y yiunan hasi mas actividad hunto den famia. Pa e motibo aki Sint a laga su Pietjes pasa rond y wak unda nan ta bende weganan leuk pa hasi den famia.
Y asina Sint a jega na Van Dorp y De Wit Stores y e la mira un cantidad di wega educativo pa mucha di tur edad. Mens erger je niet, monopolie, scrabble, domino y schaken. Weganan cu ta laga bo pasa pret, pero tambe hasi bo hopi sabi. Ah, y e Pietjes a conta Sint cu nan a mira hopi puzzel tambe na Van Dorp y De Wit Stores. Puzzel tambe ta leuk pa hasi hunto den famia. Oei, y e Pietjes a conta cu tin hopi verf y coy pinta pa e artistanan chiquito y buki leuk pa lesa den diferente idioma. Tambe den papiamento, sigur cu si…
Si, si, si, Sint a bisa ‘Ta na De Wit y Van Dorp, eynan mes mi ta bay Shop’… Sint ta bieuw, pero e ta hopi sabi…
Sinterklaas ta duna regalonan educativo.
Bo tabata sa cu tur siman Sint y su Pietjes tin reunion? Den e reunionnan aki nan ta papia hopi riba ‘bida’ y kico ta importante pa pasa den e bida di nos muchanan.
Sinterklaas ta na Aruba y den tur e dianan siguiente e ta hopi ocupa pa scoge regalonan pa su fiesta di cumpleanjo dia 5 di December. Pa Sinterklaas e dia ey ta hopi importante. E ta un dia di fiesta y un dia di alegria. Sinterklaas kier pa e dia aki tur mucha ta contento. Sinterklaas ta bieuw, esey ta berdad, pero e sa tur cos cu ta pasando den mundo. Sint sa cu Steve Jobs a muri, e sa cu hopi mucha ta gusta bay riba Facebook awendia. Tur esaki e sa pasobra su Pietjes ta conta Sint esaki. Bo tabata sa cu tur siman Sint y su Pietjes tin reunion? Den e reunionnan aki nan ta papia hopi riba ‘bida’ y kico ta importante pa pasa den e bida di nos muchanan.


text:
E forma cu nos ta pasa e periodo di Cuaresma a cambia. Hendenan riba 50 anja por corda con antes nos no tabata come nada dushi den Cuaresma. Na scol nos tabata haja un potchi unda nos tabata warda tur cos te ora cu Cuaresma pasa nos ta come nan. Cuaresma tabata un periodo di kietud, pa hende por refleha riba bida, morto y resureccion di Hesus.
Awendia den Cuaresma tin tur sorto di actividad festivo y jen di desorden. Toch ainda tin hende cu ta mantene tradicion di nan mayornan y ta tuma Cuaresma como un periodo pa refleha riba bida. Y pakico no? Den e quietud di nos bida, den semana santa, ban pensa kico nos kier aporta pa un mundo mas felis. Si Hesus por a wak bo di un distancia, kico e lo pensa di bo bida?
Den e fin di siman druk aki, ban usa nos birtudnan. Cortesia, pasenshi, compashon,. Corda cu no ta den e ‘cosnan grandi’ e milagernan di bida ta sinta, pero den e milagernan chiquito cu nos ‘cada un’ por hasi tur dia…dor di lanta mainta y dedica nos bida na ‘sirbi’ bida, ta positivo, pidi despensa pa e foutnan y dolornan di pasado. Podise nos por juda crea un miho mayan, dor di crea un miho ‘awe’ den cada momento cu nos ta biba, cu nos ta existi…Y si Hesus por wak mi for di un caminda den e cuaresma aki, mi lo spera cu e lo ta satisfecho cu loke e ta mira.


text:
Miembronan di un tim ku diferente backround kultural ta mira e problemanan for di diferente
perspektiva. E kombinashon aki por resultá den un kolaborashon efektivo, vishon uniko ku ideanan i solushon kreativo. Diferensia por eksistí i esaki ta hasi nos kolaborashon aun mas dinámiko ku multifasétiko. Prospekto ta ofresé training, coaching, intervenshon i presentashon interaktivo. E meta final ta pa redusí e diferensianan entre kultura Hulandes i di Kòrsou pa ku empleadonan. Al final e organisashon mester saka benefisionan konkreto pa ku nan tim.
Training Cultural Awareness
Partisipante ta siña wak mas aleu ku e diferensianan kultural i ta siña komuniká nan un manera
habri ku otro. Ta trata un training interaktivo ku best practices, ehersisio di komunikashon,
tarea di diskushon, análisis di cases i visuals.
Coaching i Konsulta
Coaching ta un manera efektivo pa empleadonan desaroyá nan mes a base di análisis di situashon di trabounan spesífiko. Coaching ta ofresé sosten agregá pa traha riba komunikashon interno ku sierto opstákulonan.
Intervenshon
Intervenshon den situashon urgente ora tin problema di komunikashon entre koleganan Kurasoleño i Hulandes. Esaki por tin su efekto riba e desaroyo di e proyekto, trayekto di kambio òf transishon.
Presentashon Interaktivo
Un resúmen di e training kaminda tópikonan manera prehuisio, similaridat i perspektiva históriko ta bini dilanti.


text: Diaranzon atardi a drenta informe si cu un truck carga cu verf a laga varios hemchi verf cay riba caminda dilanti Talk of the Town, mesora a dirigi unpatruya na e sitio. Na yegada di e patruya a nota e situacion y a cuminsa sera e caminda y desvia e trafico ya cu ta sigui plama e verf riba caminda. Despues di a sera e caminda esnan cu tabata cu e truck a pasa piki e hemchinan y polis a solicita D.O.W. pa bin atende cu e situacion. Ya cu e caminda lo bira blanco net 2 dia prome cu e celebracion di nos himno y bandera.


text:
KRALENDIJK – Ayera anochi alrededor di 20:15 a tuma lugá un aksidente di tráfiko ku basta daño material riba kaya Internashonal en frente di aeropuerto Flamingo. Na promé instante sentral di polis a risibí e informashon ku tabata trata di un aksidente basta grave pero na yegada di e promé patruya a konstata ku no tabata tin herido pero si hopi daño material na ambos vehíkulo envolví. Segun shofùr di un di e vehíkulonan ku a aksidentá a splika, ku nan tabata biniendo direkshon pariba i na un dado momentu brek a faya i pone ku nan a aksidentá kontra un otro vehíkulo.
No tabata tin niun herido sinembargo ambulans a presentá na e sitio di aksidente pa un chekeo médiko.
Motibu eksakto di e aksidente ta bou di investigashon.
FUENTE: LIVE99.9FM


text:
For di mainta te den oranan laat di atardi Parlamentario Marisol Lopez Tromp tabata na Landsrecherche. Na salida cu e político a dunando diferente medionan di comunicación presente su declaración no por a saca for di dje si e tabata eynan como testigo of como sospechoso. Pasobra e mes tabata contradeci su mes den declaración cu el a duna.
E no kier a bay bisa den ki calidad, sospechoso of testigo, e tabata eynan. Pero a nota cu e tabata visiblemente nervioso y stem tabata tembla.
El a bisa cu den cuadro di un declaración duna door di Haime Croes, el a duna un declaración na Hulandes via di un audio, Según e politico awe e mester a bay Landsrecherche pa wak si e transcript di e audio tabata corecto y si e tabata corecto pa firm’e. Pa repasa e declaración aki, cu tabata un reacción riba loke e director di DIP a bisa, a tuma for di mainta te atardi, prácticamente mas cu 8 ora. Esaki sigur ta lanta hopi pregunta.
E la menciona otro biaha cu Croes a duna un declaración riba e procedura pa cu otorgamento di huurgronden y como e mandatario encarga un tempo cu esaki, e mester a aclaria e situacion.
“Mi ta tranquil y cu consenshi tranquil,” el a bisa, pero no kier a bay den detaye si e ta un testigo of sospecho. Den mesun rosea e ta menciona cu na juni a pidie reacciona riba Haime Croes y awo “mester a repasa su declaración bek” pa firma si e tabata corecto.
Tambe a bisa cu e caso aki ta relaciona cu meldingnan riba otorgamento di huurgrond pa cual a interioga Haime Croes y después a pidi un aclaración di su banda.
Na final e mandatario ta keda sconde kico ta berdad si of no di su status den e caso Kukwisa , na varios ocacion a puntre , pero ta desvia di e pregunta y ta bolbe bisa cu e no ta bay bisa kende ta testigo of sospechoso y ta laga esaki pa na final di e investigación.


text:
Semii Marten despues di “Lalala Love 4 You” awor ta ‘Kla kuné..”
“Semper for di chikí mi tabatin e soño di bira un kantante/ bailarina. Mi a lanta den un famia di hopi músiko, pues esei tabata mi meta semper, pa ta den músika”, e hóben Semii Marten a reakshoná, riba aserkamentu di Trendsz, pa ku su motibu di a skohe pa kantamentu. “Mi tabata gusta skibi mi mes kansionnan, pero nunka a intentá pa publiká nan, pero si mi tabata ‘cover’ sierto kansionnan ku mi gusta. Ku mi 13 aña, mi a kanta komo ‘opening act’ di defuntu Percy Sledge, ku ta kanta 'When a man Loves a woman' i 'My Girl'. Tabata ei nan ku e reakshon di e públiko a motivá mi pa sigui ku kantamentu. Finalmente tabata aña pasá, ku porfin mi a tuma e paso pa saka mi propio kansion”.
Pa loke ta su mes persona Semii, a finalisá su estudio e aña aki i tin tantu Kòrsou komo Boneiru komo su kasnan, “Mi a nase na Kòrsou, pero mi a lanta na Boneiru. Tabata ku mi 16 aña, ku mi a bai biba Kòrsou bèk, pa mi por a hasi mi estudio. Ta trata di e estudio di ‘Bachelors’ den ‘Pedagogie’.
Durante di e periodo di mi estudio na Kòrsou, mi a saka mi promé kansion, kual ta “Lalala Love 4 You” i esei tambe a zona bon na diferente radio, tantu na Kòrsou, Boneiru, Aruba, Hulanda i asta na Miami.
Awor ku mi a kaba ku mi estudio, mi a saka mi di tres kansion original.
“Kla kuné”, ta e título di e kansion ku mi a skibi tres luna pasá i Jaido tambe a skibi su mes parti. Mi a tende e ‘beat’ i outomátikamente mi a kai riba e tema aki, ku ta algu ku tur hende a yega di pasa aden, kual ta traishon òf kurason kibrá”. Splikando riba e kontenido, Semii a konta mas aleu di a hinka su mes den e situashon ei, pa por skibi kiko un persona lo ta pensa i sinti den e momentunan ei. Tabata tambe asina, ku e kansion “Kla Kuné”, a nase!
Riba e plannan di e artista pa ku futuro, Semii a bisa lo siguiente: “Mi plannan pa futuro ta pa sigui saka mas kansion, músika i video, i sigui ku un estudio mas tambe”. “Ainda mi no tin ‘featuring’ ku otro artista planiá, pero mi ta habrí i dispuesto pa traha ku mas artista. Basta mi gusta e idea ku presentá, lo mi ta ON sigur p'e !”


text:
Centro pa Desaroyo di Aruba (CEDE Aruba) y Aruba Timeshare Association (ATSA) recientemente a firma un acuerdo conhuntamente pa e ‘Happy Community Initiative’, un esfuerso colectivo entre CEDE Aruba, ATSA y su miembronan pa asina recauda fondo den e sector di turismo.
Na 2017, CEDE Aruba a duna presentacion na ATSA, pa demostra e problemanan social den e comunidad di Aruba y tambe e innovacion den e mundo di recauda fondo, esta ‘fundraising’. Despues di a completa un encuesta entre e doñonan di timeshare, cual a sali positivo, CEDE Aruba y ATSA a desaroya un strategia pa asina invita e doñonan di timeshare y bishitantenan di Aruba pa por apoya e iniciativanan pa comunidad, door di haci donacion na esaki y tambe ora ta asina leu, pa por bira voluntario di proyectonan. E donacion di bishitantenan lo wordo maneha door di CEDE Aruba y lo wordo inverti den proyectonan cu lo haci un impacto riba desaroyo di mucha y hobennan na Aruba, entre otro programanan pa despues di scol, actividad durante vakantie y proyectonan dedica na hubentud vulnerabel.
E firmamento di e acuerdo a tuma lugar na e oficina di CEDE Aruba. “Nos ta sumamente contento cu e colaboracion cu CEDE Aruba pa asina por duna mas sosten y apoyo na nos hubentud & famianan y haci un impacto mas grandi riba e futuro di nos comunidad” segun Mr. Luigi Heredia, Presidente di ATSA
E directiva di CEDE Aruba ta reconoce e acuerdo aki como un logro masha importante y grandi; e sector social y e sector turistico ta creciendo hunto pa asina por cosecha un desaroyo social y sostenibel.
Aruba Timeshare Association (ATSA) ta e entidad legal representando e interes special di timeshare na Aruba su sector turistico, ATSA a wordo estableci na 1994, y actualmente ta sostene e mayoria miembrecianan activo di propiedad di timeshare na Aruba (tambe pa asociacion co-op di condominio)
E Asociacion ta traha riba un nivel local, como un miembro di sosten pa AHATA, e Aruba Hotel and Tourism Association, y cu otro organisacion local y tambe entidad di Gobierno. Riba un nivel regional unda Aruba ta continua di ricibi reconocemento como destino di timeshare ehemplar, ATSA tin enlace profesional cu CHA, e Caribbean Hotel Association y tambe ta beneficio di un colaboracion continua cu ARDA, e American Resort Development Association. Bishita nos online na http://www.arubatsa.com/
CEDE Aruba ta stimula pa trece hende y medio hunto pa tin un desaroyo sostenibel. Den e lucha contra problema socio-economico y social na Aruba, nos ta trece organisacionnan y gruponan den contacto cu otro, cu por fortifica otro y unda tin posibilidad pa desaroyo social-educativo. Nos ta contribui na un comunidad unda hende di tur edad y clase social por desaroya nan mes. Nos ta kere cu desaroyo sostenibel den comunidad Arubano ta factibel. Bishita nos online na http://cedearuba.org/
Pa mas informacion tocante e Happy Community Initiative, por tuma contacto cu:
Kimberly Mathilda, Coordinador di e Proyecto Happy Community Initiative Aruba
Telefon: +297 582.7666
Email: [email protected]


text:
Shanayah a firma su aplicacion
Aplicacion ta pa su Beca Olimpico
Atleta elite di BMX, Shanayah Howell a firma su aplicacion pa haya un Beca Olimpico
Awe diamars tabata e prome paso den proceso pa logra haya un Beca Olimpico pa atleta elite Shanayah Howell di e deporte di ciclismo seccion BMX, cu actualemente ta buscando su clasificacion pa e Weganan Olimpico Tokyo 2020 .
Mester bisa cu debi cu e beca di e medayista Panamericano, Mack van den Eerenbeemt no a sigui, Comite Olimpico Arubano por a ofrece e oportunidad na e atleta Shanayah Howell pa e haya apoyo financiero. Awor e aplicacion ta wordo manda pa IOC/Olympic Solidarity pa nan aprobacion. Si IOC/Solidarity bay di acuerdo, nan lo manda un contract cu lo ser firma pronto. Presente na e acto di firmamento nos por a mira Edmundo Josiah (Director Tecnico), Pedro Estaba (entrenador di Ciclismo BMX di Aruba Wielerbond), atleta Shanayah Howell, Nicole Hoevertsz (Secretaria General), Monica Fajardo (Metodólogo), Kenneth Vrolijk (colaborador financiero di COA).


text:
Oranjestad, 11 di maart 2022 – Aruba Bank su ekipo di profesionalnan a forma parti di “Beroepen Orientatie Dag” di Colegio San Antonio, diabierna 11 di maart.
E topiconan cu a wordo presenta durante e dia ta “Pakico scoge pa traha na Aruba Bank” y un enfasis riba e departamento di “Finance”.
Meta di e “Beroepen Orientatie Dag” ta pa yuda motiva, inspira y informa e alumnonan di diferente profesionnan cu tin actual, y guia nan cu e escogencia di profiel.
E professionalnan a comparti un tiki di nan educacion y carera na Aruba Bank y kico studiantenan por spera si en caso nan scoge e rumbo di economia pa nan futuro profesion.
Un mainta hopi interactivo caminda studiantenan a haci hopi pregunta pa asina sigura nan scoge e profiel corecto pa nan futuro.
Aruba Bank ta gradici Colegio San Antonio pa e invitacion.


text:
Manera Bon Dia Aruba a bisa ayera, Sulmara Subsea hunto cu XOCEAN a haci un sondeo grandi di fondo di lama rond di Aruba. Ta trata di un analisis cu a haci riba peticion di SeaDrill, un compania petrolero basa na Houston y Bermuda. E investigacion riba fondo di lama a bay te na un profundidad di 70 meter di awa y e espacio tabata di 26 kilometer cuadra. A uza un USV, cu ta para pa Unmanned Surface vessel, e tipo XO-450.
E forma con e submarino ta traha ta pa medio di multiple rayonan di resolucion halto. E obhetivo ta pa identifica cualkier particularidad di e fondo di lama y asina clasifica si e ta adecuado pa instalacion sigur pa luganan pa mara boto of otro construccion marino.
E trabou di SeaDrill ta basa riba un encargo di Directie Scheepsvaart , pa asina determina e miho areanan unda por ancra e plataformanan petrolero a termino largo. E parkeo aki ta conoci como ‘coldstacking.’ Kier percura cu tin espacio, particularmente den un forma sigur y sostenibel, pa laga e plataformanan di bora petroleo, of asina yama, Rigs, keda den nos awanan teritorial. E plataformanan aki, debi na e mercado petrolero actual, no tin hopi trabou. Y ta den buskeda di zonanan cu ta brinda siguridad fisico.
E awanan di Aruba ta crea e oportunidad ey. No solamente tin stabilidad politico na Aruba, pero nos condicion climatico tambe ta contribui cu e plataformanan aki ta core menos risico cu cualkier otro caminda. E hecho cu ta pafo di e ruta di horcan tambe ta un beneficio.
Los cu e plataformanan aki ta paga Aruba pa haci uzo di nos teritorio, tambe nan personal ta haci uzo di infrastructura di Aruba y ta contribui na economia di Aruba.
FUENTE: Con información de bondia.com


text:
E cantante Sia a bira wela despues di a adopta dos mucha homber teener aña pasa. E cantante di Australia, cu ta miho conoci pa su canticanan mane Chandelier, The Greatest y Cheap Thrills, a adopta dos mucha homber di 18 aña cu tabata birando mucho bieu pa e sistema di adopcion. Den e podcast di Apple Music Show di Zane Lowe, el a revela cu su yiu mas jong a bira tata. Segun Sia su palabranan: “Mi ta un wela, mi ta un f***ing wela”, y el a sigui bisa: “Mi tin miedo!”, mientras bou harimento den e entrevista cu Zane Lowe, el a finalisa bisando: “No… awo den serio, mi ta hopi contento!”.
E ta bisa cu su yiunan ta yame ‘Nana’, pero e ta purba pa nan cuminsa yame ‘Lovey’ mane Kris Jenner. Sia no a duna hopi detaye di su nietonan. Pero el a papia di e experiencia di adopta su dos yiunan. Sia ta bisa: “E proceso a cuminsa manera un rollercoaster”.
Den e podcast nan a puntra Sia tocante di e movimiento Black Lives Matter, y e cantante a bisa cu e adopcion di su dos yiu hombernan, cu ta di color, a siñe un les importante di rasa y privilegio. El a bisa: “Ta duna mi berguensa cu a dura mi pa adopta dos yiu homber, cu ta color scur pa realmente compronde kico nan ta pasa den nan bida diario”.


text:
ULTIMO ORA: BONEIRU.
Ayera nochi notisia LIVE FM a drenta ku e notisia ku e hoben Francisco Wanga miho konosi komo frans ta perdi y ku polis y famia nan tabata solisita su buskeda.
Te ku ayera nochi lat polis y recherche a papia 2 biaha ku e partner di e viktima ku ta un tal Jonathan di Venezuela esaki su deklarashon nan tabata kontradiktorio.
Polis a laga e homber sospechoso aki bai pero famia nan ku no tabata konfia e kos a bai te na e flat kaminda Francisco tabata biba na kaya cobalt akinan e tal Jonathan tambe lo tabata keda y famia nan a kuminsa buta preshon riba e partner pa e papia e berdat.
E sospechoso ku a kuminsa sinti ku e ta den problema serio a jama polis pa e famia nan.
Famia nan a splika polis ku si nan no detene e homber e kos lo por sali for di man.
Entretantu famia nan mes a kuminsa buska nan ser keri ku tabata perdi den algun area pega ku seru largu.
Ya ku famia mes ta tin sierto informashon di kiko por a bai robes.
E buskeda sinembargo no a duna resultado.
Entre tantu e sospechoso Jonathan a keda detene dor di polis y hiba warda.
Mirando ku famia nan tabata desidido.
Awe den ora nan di marduga e sospechoso lo mester a admiti ku ela asesina Francisco entre tantu awe marduga outoridatnan a bin enkontra e kurpa sin bida di Francisco Wanga den un mondi den e area di seru largu.
Notisia LIVE FM for di ayera nochi y awe marduga tabata bezig ku e kaso aki.
Forsa na e famia nan den e momentunan difisil aki ku perdida di nan ser keri
FUENTE : AIMED AYUBI.


text:
Willemstad, 31 di mart, 2022 – Falta di personal den salanan di operashon di Curaçao Medical Center (CMC)
ta kousa retrasonan i lástimamente vários kanselashon di sirugia. Na kapasidat kompletu, tur 7 sala di
operashon por ta den funshon, pero ku e skarsedat di personal pa 11 posishon ku ta konsistí di asistente di
anestesiología, asistente di sala di operashon, asistente di sterilisashon i enfermeronan di sala di
rekuperashon, CMC por konta ku sufisiente personal pa hasi uso di solamente 5 kamber di operashon.
E motibu pa e skarsedat di sala di operashon ta e kantidat di personal ku a retirá for di CMC den e último
lunanan. Tabatin hopi preshon riba personal durante e pandemia di COVID-19 i dirèkt despues nan mester
a sigui traha duru pa baha e lista largu di espera. Nan ta agotá i ku strès, pues algun a tuma e desishon pa
skohe pa un otro oportunidat, sea lokal òf den eksterior. E skarsedat akí ta resultá den aproksimadamente
60 pa 70 ménos operashon pa siman.
E departamentu di rekurso humano ta trahando duru, buskando lokal i den eksterior, pa por kubri e
puestonan habrí mas pronto posibel.
Pa último desaroyonan di CMC, sigui página di Facebook di Curaçao Medical Center.


text:
anti-doping
-
Anti-Doping
Anti-Doping: Casonan huridico awo bou Continental Results Management Panel
The Aruban Olympic Committee (COMITE OLIMPICO ARUNBANO), in compliance with the World Anti-Doping Code and the International Standard for Results…Read More »
-
Anti-Doping
Comision Anti-doping a tene charla di informacion
Dialuna anochi e Comision Anti-Doping a tene un anochi di informacion pa e delgacion di Aruba cu lo ta biahando…Read More »
-
anti-doping news
Dos caso di violacion regla anti-doping na Aruba
Recientemente a keda publica e veredictonan final den dos caso di violacion di regla anti-doping na Aruba. Conforme regla di…Read More »
-
Anti-Doping
WADA ta habri aplicacion pa abogadonan
WADA ta habri aplicacion pa abogadonan forma parti di un Continental Results Management Panel. Desde aña 2021 tur caso legal…Read More »
-
anti-doping news
Prevencion di Dopahe
Prevencion di Dopahe den Deporte ta un topico mundial. Na Aruba tambe un comision tin alrededor di dos anja caba…Read More »
-
Anti-Doping
Patrick promoviendo Playing True
Presidente di Caribbean RADO, Sr. Patrick Werleman promoviendo e “Playing True” cu e WADA’s Athlete Outreach Team den e Weganan…Read More »
-
News
Charla Anti-doping
Comision Anti-doping a tene un charla di informacion pa e delegacion di Rosario 2019 Diamars anochi e Comision Anti-Doping a…Read More »
-
News
Exitoso seminario Anti-Doping
Exitoso Seminario Anti-Doping organisa pa COA hunto cu RADO y WADA. Den e fin di siman tras di lomba, Comite…Read More »
-
News
Chiara ta papia di Clean Athlete
Taekwondista Chiara Petrocchi ta duna su testimonio riba a tema anti-dopahe durante di e Seminario Internacional Anti-Doping na Aruba.Read More »
-
News
Chiara ta participa na seminario Anti-Dopahe
Atleta prospecto den taekwondo, Chiara Petrocchi a papia riba e importancia pa ta un atleta limpi esaki durante di e…Read More »


text:
WILLEMSTAD– Tur kos ta kla pa nos haña awe djaweps 22 di mei den Stadion Odulio Willems na Suffisant e grandioso “Konsulta Nashonal di Deporte”. E aktividat aki ta organisá pa Fundashon Sedreko ku ta ekstendé un invitashon na tur esnan ku ta stima deporte pa ta presente. Ta start 6or i lo finalisá 8or di anochi. Bin skucha, lo tin oportunidat tambe pa hasi pregunta.
E “MC” pa e “Konsulta Nashonal di Deporte” ta e konosido Sr. Rignald Maduro. E siguiente personanan lo hiba palabra den e “Konsulta Nashonal di Deporte” i lo elaborá riba e siguiente tópikonan:
1) Sr. Oswin-José Cijntje, direktor interino di Fundashon Sedreko, su tópiko ta: Kon a baha e supsidio di Fundashon Sedreko poulatinamente !.
2) Sr. “Lilo” Sulvaran, miembro di direktiva di Fundashon Sedreko, su tópiko: I.N.D. tei i kiko e la kosta.
3) Un representante di A.B.V.O, tópiko: Si tin di pasa “over”, kon ??? (Plan Sosial)
4) Sr. Kenneth Gijsbertha, dirigente deportivo, i klave den e yudansa ku Refineria Isla ta dunando deporte, su tópiko: Refineria Isla su ayudo pa deporte, i tambe nan relashon ku Fundashon Sedreko.
5) Sr. Junior Millerson, eks presidente di NAOC, tópiko: “Nos Status Olímpiko”….
6) Sr. “Chati” Constancia, presidente di Federashon di Sòftbòl, i tambe manehadó di Sabana Ballpark, su tópiko: Su eksperensia komo presidente di un federashon, i tambe manehadó di un parke deportivo.
7) Sr. Arthur Curiel, den representashon di “Grandinan” ku ta hasi deporte. Su tópiko: Relashon di Fundashon Sedreko ku aktividat di deporte pa nos “Grandinan”.
8) Sr. “Lando” Chirino, dirigente deportivo, su tópiko: Kon e atleta ta kuminsá den deporte den bario i e nesesidatnan ku nos ta konfrontando pa falta di plaka.
9) Sra. Haydee Gijsbertha, dirigente deportivo, tópiko: Su eksperensia den deporte di landamentu.
10) Sr. Gilbert Snijders, dirigente deportivo, tópiko: Relashon di Fundashon Sedreko i deporte ku hendenan ku desabilidat.
11) Sr. Taffy de Jongh, dirigente deportivo, tópiko: E esfuerso di nos boluntarionan.
Tur hende di deporte ta kordialmente invitá. Ta kuminsá tempran, i kaba tempran di manera ku tur hende lo por regresá kas sin problema. Drenta den stadion bin aden ku outo kaminda lo tin sufisiente lugá pa stashoná outo sin problema.


text:
DEPARTAMENTU DI ARBITRAHE KU OTRO TREMENDO KURSO DI ARBITRAHE! INISIO DI E KURSO LO TA 19 OUGÙSTÙS 2022!
Departamentu di arbitrahe di FFK ta bai organisá e promé kurso di arbitrahe pa e aña aki. Despues ku e otro kursonan básiko di añanan anterior a resultá di ta un éksito, e aña aki tambe ta bai organisá un kurso básiko pa tur hende muhé i hòmber di 15 aña òf mas, pa dirigí entre otro weganan di Kampionato Hubenil ku ta e kategorianan di U-9 te ku U-20, Kampionato Femenino i tambe partidonan di Liga MCB Terser Divishon.
Departamentu di arbitrahe ta enkurashá spesialmente nos hende muhénan pa partisipá na e kurso aki debí ku no tin asina tantu hende muhé ku ta arbitro. FIFA ta stipulá ku partidonan di dama mester keda dirihí pa rèfrinan femenino. Pues un yamada ta bai na tur dama pa bin duna un man i amplia nos kuerpo di arbitrahe.
E kurso lo inisiá djabièrnè, 19 ougùstùs próksimo di 6’or di atardi pa 9’or di anochi i lo finalisá djasabra 3 sèptèmber 2022 ku un èksamen di 10’or di mainta pa 12’or di mèrdia.
Ora kompletá e kurso ku éksito lo tin un periodo di ‘stage’ di 6 luna promé ku risibí e diploma.
Pa inskripshon por tuma kontakto ku departamentu di arbitrahe na referee@ffk.cw òf via di number di telefòn 7365040 (ekstenshon 105) òf por manda un ‘app’ na 5482310. Inskripshon ta kosta fl.10,- i e kurso mes ta grátis, ku tur material inkluí. Por inskribí te ku 18 di ougùstùs 2022.
Pa abo ku ta un hóben dinámiko ku outoridat i ku ambishon, esaki ta bo oportunidat pa bira rèfri.
Inskribí awe mes, Departamentu di arbitrahe i FFK ta warda bo!


text:
ORANJESTAD – Minister di Husticia Arthur Dowers tabatin e honor di cende e prome luz LED di caya den e bario di Paramira, cu ta keda net patras di stadion di RCA na Solito. Un bario nobo, cu casnan bunita, pero cu no tabatin luz di caya. Algo cu a cambia e siman aki.
Diahuebs anochi Minister Dowers, den presencia di su colega di Infrastructura Benny Sevinger, a cende e luz cu a trece un alegria grandi pa e habitantenan. Aunke cu e bario ta basta bon desaroyo, tin algun aspecto, manera iluminacion di caya cu tabata falta. Gobierno tabata consciente di esaki. E deficiencia den luz di caya ta algun cu a wordo neglisha pa algun decada te ora cu Gabinete Mike Eman I y II a yega pa goberna. Minister Dowers a pasa den e bario aki recientemente y un biaha mas a scucha e habitantenan riba nan preocupacion pa e scuridad den e bario, y a duna nan e bon noticia cu pronto nan lo mira mira cambio den esaki. “E cambio a yega. Nos ta sumamente contento di ta aki,” e mandatario a bisa diahuebs anochi.
Minister Dowers a splica cu na momento cu a bay campaña 4 aña pasa a uza e slogan “ainda falta”, pasobra segun desaroyo tuma luga den un pais cada bes tin cosnan cu mester wordo haci. “Nos ta contento cu awe nos por cumpli cu un bario mas y duna un contribucion di e forma aki na aumento di siguridad y reduccion di riesgonan.” E iluminacion di barionan ta un aspecto hopi importante, y e Gobierno cu e ta forma parti di dje ta kere cu e tin e obligacion pa duna e contribucion aki na e comunidad “cu a sostene nos, pasobra nan a mira cu nos a pone prioridadnan na loke ta importante pa e pueblo.” Pero e mandatario na mesun momento a bisa cu tin hopi cos mas pa haci ainda, den e bario di Paramira y otro barionan.
Durante e proximo siman personal di ELMAR lo ta trahando pa instala luz LED den henter e bario. Mirando e eficiencia di e tipo di luznan aki, nan ta wordo instala cada pasa un palo di luz. Programa Luz den Bario ta algo cu Gabinete Mike Eman a bin ta trahando riba dje for di aña 2012, basa riba peticion di habitantenan di diferente bario pa haya mas iluminacion di caya.


text:
ORANJESTAD (AAN): Despues di un eleccion sumamente importante pa pais Aruba diabierna ultimo,
unda cu Partido si Pueblo Arubano AVP a logra obtene 7 asiento pa e siguiente gobernacion, a warda ansiosamente pa e votonan individual di cada un candidato.
Sra Jennifer Arends-Reyes, un candidata prominente riba e lista berde y cu a hiba un campaña honesto cu hopi energia positivo a logra obtene 530 voto. Sigur un cantidad di voto cu Jennifer ta agradecido pe, logrando asina mantene di keda top 3 di 'female votegetter' di partido AVP.
Un eleccion cortico y sigur riba man pa cualkier partido cu a prepara pa un eleccion na September, sinembargo, no obstante tur e obstaculonan riba caminda, Jennifer a hiba un campaña digno di su representacion den Parlamento.
For di 2013 Arends-Reyes ta riba lista di AVP, debutando asina na #20 y a logra drenta Parlamento cu 608 voto tras di su nomber. Den Parlamento Jennifer a sa di traha duro pa presenta varios mocion entre otro ariba e tereno di cuido pa nos muchanan, incentivo fiscal, studiantenan, labor y hobennan y Turismo y a logra esaki tambe cu mayoria voto na fabor.
Na 2017, Jennifer a subi di number y a bay eleccion ocupando #10 y a logra 588 voto. Por bisa cu practicamente a mantene su sostenedornan.
Diabierna ultimo Aruba a eherce nan derecho di voto. Jennifer a presenta su mes na Colegio Ora Ubao conhuntamente cu un grupo grandi di su simpatisantenan pa e por a eherce su voto.
Hunto cu su casa Ricky y nan yiu muher, Jennifer a vota riba #11 pa un mihor Aruba. Ansiosamente a warda e resultado individual y Aruba a sa un biaha mas sostene Jennifer cu 530 voto. Si nos analisa demas candidato y otro partido, apesar di tur e contratiempo, y perdiodo cortico mas e atakenan continuo na partido AVP, Jennifer ta agradecido na cada un persona cu a keda kere den su persona , y a dun'e un voto, un voto di confianza pa continuidad den e area politica.
Si nos analisa e candidatura y votonan individual pa partido AVP, Jennifer a ocupa su mes na puesto number 8 cu mas voto ricibi pa cu eleccion y ta den top 3 'female vote-getter' pa su partido. Pa Jennifer ta hopi importante e mandato di pueblo y di por a mira e votonan na su persona, e ta un yamada cla pa continua cu su persona den Parlamento. E simanan nos dilanti lo ta hopi crucial pa determina si Jennifer na final lo logra keda cu un puesto conforme e deseo di pueblo. Por ultimo Jennifer kier un biaha mas gradici su campaign manager, Teamjennifer y tur cu a cana cune di cas pa cas, combersa y scucha e pueblo su dolor y preocupacion. Un campaña husto y honesto pero cu e compromiso na su pueblo di sigui traha y lucha pa prosperidad aki na Aruba, un politico 'determina cu firmeza'.


text:
Hato: Diabierna den careda di 7’or di anochi a sosode un accidente cu dos persona herida, riba e caminda di Hato un poco pariba di e rotonde. Un Suzuki Jimny cu dos persona Masculino den dje pa un of otro motibo a perde control pariba di e rotonde, e auto a hala na su man robes dal contra acera y a bolter, bay cay den e greppel bandi pazuid di caminda.
Na momento cu e auto a bolter un caha di cerbes y un cantidad di botter di cerbes a sali cay for di e auto. No ta conoci si nan lo por tabata bou influencia.
E chauffeur y e ocupante a keda herida, mesora a pidi pa ambulance na e sitio. Dos ambulance a presenta na e sitio y e paramediconan a tratanan na e sitio y despues a transporta ambos pa hospital.


text:
Archive for July, 2015
La Cabana Beach Resort & Casino ta honra KWF, Koningin Wilhelmina FondsPosted: July 27, 2015 in Noticiero 94
Congreso 2015 di Testigonan di Jehova: ‘Imita Jesus!’ pa mehora bida di famiaPosted: July 27, 2015 in Noticiero 94
Oranjestad – Testigonan di Jehova ta invita un i tur pa e congreso di e aña akí cu e tema central: ‘Imita Jesus!’ Lo analisa kico ta clave pa un bida di famia feliz, enfocando riba e ehempel di Jesucristo. Imitando Jesus su forma di pensa, papia i trata cu hende, cada miembro di famia ta optené hermentnan valioso pa edifica famianan mas fuerte i uní.
‘Imita Jesus!’, cu ta na Papiamento, lo tuma lugar for di diabierne awor y te cu diadomingo, na Aruba Marriott Hotel – Ballroom. Tur tres dia e programa ta cuminsa pa 9:20’ or di mainta. Manera ta tradicion mundialmente, boluntarionan di e Testigonan lo percura pa ekiponan audiovisual i tambe otro provisionnan necesario pa tur presente por disfrutá di e programa den un ambiente agradabel i trankil.
Informacion util
Un i tur ta bon biní na e congreso ‘Imitá Jesus!’ pa risibí informashon util pa bo mes i pa bo sernan kerí. Por baha e programa na http://www.jw.org/jw-paa/publicacion/.
Entrada, manera semper, ta gratis ya cu ta cu donacionnan completamente boluntario e Testigonan ta financiá eventonan manera esaki.
Rene Herde’ SOSTENEBILIDAD: UN META CRUSIAL PA FUTURO Ta solamente esnan cu kier cambio structural pa Aruba ta sostenePosted: July 19, 2015 in Johnny Habibe
Oranjestad-Sostenebilidad. E palabra aki ta wordo usa tur caminda rond di mundo. E ta representa e concepto cu tur loke nos haci y tur desicion cu nos tuma, ta dura pa hopi tempo, cu e no ta afecta naturalesa, cu nos por carga y sostene loke nos dicidi y crea pa hopi aña. Awendia no ta acceptabel pa tuma desicionnan cu ta daña medioambiente sin cu tin un bon proteccion. Tampoco ta acceptabel pa tuma desicionnan cu ta sirbi un meta a corto plazo so, pero cu a largo plazo ta resulta malo. Ta pesey hende, organisacionnan y partidonan politico cu no tin plannan pa futuro of ta pensa a corto plazo so, no ta sostene e concepto di sostenebilidad. E temanan di energia y finansa publico cu a y ta wordo discuti hopi den politica y comunidad na Aruba, ta bon ehempelnan di con ta maneha nos pais cu bista riba sostenebilidad a largo plazo.
ENERGIA
AVP ta na fabor pa cambia e forma cu nos ta genera energia na Aruba. Enbez di uza produtonan di petroleo, AVP kier uza energia di solo, biento, awa, etc. E motibo ta pasobra nan ta formanan di energia cu ta sostenibel a largo plazo. Nan no ta caba nunca. Nan no ta daña medio ambiente. Ademas e cambio pa energia alternativo of renovabel, lo nifica cu a largo plazo Aruba no ta depende di otro paisnan pa su energia y nos ta spaar mas cu 300 miyon florin tur aña. No ta straño cu oposicion ta contra di energia renovabel y sostenibel. Nan no ta pensa a largo plazo.
ECONOMIA & FINANSA
Finansas publico ta otro bon ehempel. Si tabata pa oposicion, Hulanda y CFT, na 2009/2010 gobierno lo mester a tuma medida pisa pa saca nos pais di e abismo economico(-15% di GDP), social (desempleo +12%), decadencia y infrastructura antigua cu nos pais tabata aden. Si a haci esey e lo a strangula nos economia ainda mas y nos pais lo a keda pega den negativo. (Mira paisnan Europeo y mira nos hermana isla Corsow.) E recuperasion economico di Aruba den apenas tres aña, e recuperasion di forsa di compra y e cambionan structural den infrastructura di nos pais cu nos a wak den e ultimo añanan, hamas lo a tuma luga. E meta di corto plazo di Hulanda, CFT y oposicion, tabata y ta pa percura pa e cifranan di finansa publico so ta na orden. Loke sosode cu e resto di pais no ta importa nan. AVP al contrario a scohe pa cambionan structural pa diferente motibo: e cambionan y inversionnan structural ta percura pa henter nos pais sali for di e dobel crisis. E ta duna forsa bek na tanto Pueblo como comercio. E ta mehora e “producto Aruba” y prepara nos pais pa retonan den futuro. E cifranan di finansa publico ta importante. Pero esey no ta e unico cos cu ta conta. E calidad di bida, mas hende cu trabao, cuido di salud pagabel pa tur hende, entradanan mas sigur pa trahado y pensionado, miho oportunidad pa habri negoshi y haci ganashi, oportunidadnan nobo pa hobennan. Tur esaki ta mes importante pa nos pais. Un maneho cu ta dirigi riba tur esaki y no solamente riba cifranan bunita di finansa publico, ta un maneho sostenibel.
SOSTENEBILIDAD POLITICO
No ta straño cu oposicion politico na Aruba no ta kere den e concepto di sostenebilidad. Nan metanan ta limita y di corto plazo. Nan ta kere den balansa presupuesto y finansa publico a corto plazo so. Pa AVP e bienestar di henter Pueblo ta bin na prome luga. Un miho economia, miho instructura cu ta crea oportunidadnan economico y social nobo. Esey ta crea e base pa balansa finansa publico tambe a plazo medio y sigura un pais sostenibel a largo plazo.
E BBO di MEP ta parti di reforma fiscal y e BBO di AVP ta un medida cruel imponi riba lomba di puebloPosted: July 19, 2015 in Johnny Habibe
Oranjestad-Traha y laga publica 10 comunicado tur dia no ta ningun arte, sino ta muestra di un ansha di morto di un partido cu ya ta sintiendo e rosea cayente di un pueblo den dolor y desesperacion. Pueblo mes ta testigo con e lider di fraccion di AVP, Baba Herde diariamente ta haci intentonan sobrehumano pa defende y tapa tur e maldadnan di su gobierno treciendo un gran cantidad di mentira y disparate den su comunicadonan.
Sinembargo remarcabel ta cu e persona aki no ta goza di ningun credibilidad den pueblo y den e ultimo 3 eleccionnan esaki a wordo comproba caba den e cantidad di votonan cu el’a ricibi: 139 voto na 2005, 313 voto na 2009 y 298 voto na 2013. Y den e fraccion di e 13 parlamentarionan di AVP mes, Baba ta aparece como e di 4 cu menos cantidad di voto. Pues si den 10 aña di ta activo den politica un persona asina no ta logra haya ni sikiera 300 voto, anto esaki ta bisa mas di su calidad como politico y cu e no tin cu warda ningun dia mas pa tuma honor na su mes y bati retirada for di politica.
Baha deficit y debe nacional
Despues cu ya pa algun siman caba Baba Herde porfin a cuminsa comprende e reforma fiscal di MEP, esta di cambia belasting directo pa indirecto y cu tur hende ta contribui e ora ey den caha di gobierno, awor e kier tilda MEP cu MEP a introduci BBO pa haya mas placa, siendo cu ta for di 1997 caba IMF tabata boga pa gobierno introduci e belasting indirecto aki. Partido AVP den gobierno nunca a mustra curashi pa haci esaki y ta danki na Gabinete Oduber cu na 2007 e BBO a wordo introduci. Enberdad, manera cu Baba mes a declara cu ‘gobierno di MEP a haya mas placa’, pero mester agrega cu hamas e sumanan extra aki a wordo malgasta manera cu partido AVP ta haciendo actualmente. Ora cu Baba ta referi na e añanan 2007 y 2008 di Gabinete Oduber, e mester comprende e cifranan den e tabel adhunto y admiti cu gran parti di e sumanan ricibi na BBO tabata pa baha e deficit di gobierno. Asina nos por mira cu e deficit a ser reduci for di -119.5 miyon florin na 2006 te cu -71.4 miyon na 2007. Y e reduccion di e deficit a continua e aña siguiente, esta na 2008 caminda a registra te hasta un Surplus di 51.4 miyon florin. Consecuentemente nos por mira tambe cu e debenan nacional a baha na 2008, compara cu 2007. Pues locual Baba Herde kier bende pueblo, esta cu gobierno di MEP supuestamente a malgasta e sumanan ricibi di BBO ta un mentira flagrante, ya cu e sumanan aki a wordo aloca pa baha e deficit financiero y nos debenan nacional, algo noble cu AVP por siña di dje.
BBO y reapertura di Valero
Un otro manipulacion den e comunicado di Baba Herde ta cu e introduccion di BBO na 2007 supuestamente a causa e ceramento di e refineria Valero ‘poco tempo despues’. Esaki ta hopi straño, ya cu ta te despues di 6 aña (!), esta na final di 2012 e refineria Valero a cera bao di Gabinete Mike Eman. Hecho ta Baba mester splica pueblo di un bez pa semper, dicon su gobierno di AVP no a debolbe Valero e suma completo di 278 miyon florin di BBO y p’asina laga e refineria keda habri, manera cu awor e kier pretende? Pakico manera poco zamuro e gobierno di AVP a bula riba e sumanan di BBO ricibi di Valero y tambe di placa di Plant N.V. y a malgasta esakinan na nan antoho, lagando solamente rasca di huña atras den caha di gobierno?
8% ta menos cu 3%
Riba e ponencia di Baba Herde cu “MEP a impone BBO, MEP a defende BBO, despues MEP a bisa cu BBO ta un medida”, partido MEP kier ta hopi cla den esaki. E introduccion di BBO di 3% na 2007 bao di gobierno di MEP ta parti di un reforma fiscal cu desde algun decada caba mester a ser implementa na Aruba. Sinembargo ta e gobierno di AVP cu Baba ta defende ciegamente durante campaña a venena mente di pueblo cu e BBO aki ta un medida cu lo wordo elimina for di prome dia cu nan drenta gobierno. Awe Baba kier manipula mente di pueblo bisando cu ta te na 2016 e BBO lo wordo elimina (pues 6 aña despues di nan engaño electoral!), pero e no ta bisa acerca cu nan lo bay introduci un impuesto nobo ABB di 8%! Aparentemente pa Baba un biaha mas 8% ta menos cu 3%. Cu awe e BBO a ser aumenta te cu 3.5%, ta mas cu obvio cu esaki ta un medida cruel riba lomba di pueblo, ya cu e gobierno aki di AVP ta adicto na malgasta tur fondo publico y awe nan tin necesidad di sigui ranca mas placa di pueblo y p’asina nan fiesta por continua.
Finalmente, nos por mira pues cu e buraco cu AVP a coba pa MEP, awe nan mes a cay aden, pero cu un scenario tristo cu nan a lastra henter pueblo Arubano benta den e buraco aki.
Parlamentario Marlon Sneek “Si Xiomara kier sa algo di ‘El Pollo’ e tin cu puntra ‘El Gallo’ Glenbert Croes”Posted: July 19, 2015 in Noticiero 94
Oranjestad-Parlamentario Marlon Sneek ta kere cu Xiomara Ruiz Maduro di fraccion di MEP, ta totalmente perdi den su agonia politico, ya cu segun e politico aki, e no ta hayando cobertura y ningun hende ta pasa su noticianan.
Fuera di esaki sr Sneek a mustra cu Xiomara ta completamente bruha y den su agonia ta contradeci su mes formalmente ya c’un rato e miembro di MEP ta bisa cu Gobierno no ta haciendo nada pa reapertura di refineria Valero pero un rato despues e mes ta bisa cu Gobierno lo tin un deal c’un compania pa habri Valero.
“E cos di mas pret di Xiomara di MEP ta cu ora e ta papia cu supuestamente Gobierno lo tin un deal cu ‘El Pollo,’ un compania pa habri Valero pero realidad di esaki ta cu e unico politico cu ta sacando potret cu bandera Venezolano y di PDVSA, ta ‘El Gallo’ Glenbert Croes kico tin aya na Venezuela mi no sa mester check cu ‘El Gallo’ Glenbert Croes cu practicamente ta biba na Venezuela.
Nos por a tuma nota tambe riba Internet un publicacion na Venezuela di un entrevista hasi cu Glenbert Croes cu ta bisa: “Aruba se solidarisa con Venezuela en disputa por el Esequibo,” un disputa cu Gobierno di Venezuela tin cu Guyana y Glenbert Croes ta bay Venezuela y ta duna un declaracion den nomber di pais Aruba.
Entre otro ta menciona cu Glenbert ta yiu di El Libertador y ta bon pa Xiomara sa cu si tin un hende cu tin link cu Venezuela y cu El Pollo, ta su colega ‘El Gallo’ Glenbert Croes
Xiomara mester bay busca e problema aki cerca su colega di partido of ta un guera a cuminsa caba den seno di MEP, pa mira con ta corta hala di Glenbert Croes y nan ta cuminsa traha storianan di El Pollo y El Gallo pa entre nan, nan mes caba cu otro.
Nos por a mira tres siman pasa tambe un potret cu tabatin di sr Glenbert Croes cu Roy Dasa, un parlamentario cu practicamente no ta den funcion mas ya cu nan a dicidi na Venezuela cu nan no ta bay tin eleccion mas pa Parlamentarionan cu ta representa e pais den Parlatino, pero di e asamblea mes Parlamentarionan lo wordo asigna den futuro pa bay Parlatino mescos cu aki na Aruba.
Pero aki un biaha mas por tuma nota miembronan di fraccion di MEP ta djis saca potret pa bisa cu nan ta bezig c’un partner strategico , gewoon un farce , un creamento di expectativa falso pa purba di crea emocion den e pais, cerca pueblo sin cu nan ta honesto cu nan.
Den un reunion cu mi a participa na Mexico siman pasa, mi por a combersa cu e delegacion di Santo Domingo cu a informa mi persona cu PDVSA a cuminsa bende e refineria na e isla ey.
Na 2010 PDVSA a cumpra e refineria aki na Santo Domingo y awe PDVSA ta den proceso di bende e refineria aki anto ta bon pa esunnan di MEP bin splica cu cua placa nan ta bin cumpra e refineria aki na Aruba.
Tambe ta bon pa mustra cu Venezuela a cuminsa den Caribe cu e asina yama PetroCaribe caminda e paisnan den Caribe aki tabata haya petroleo na un prijs preferencial Santo Domingo, Trinidad & Tobago y otronan, y awe PDVSA a yega Santo Domingo y bisa cu nan cu loke nan debe nan por paga mita di dje y lubida e resto, ya cu Venezuela tin mester di placa, mester di dollar y awor kier haya loke nan por haya pa cubri nan situacion financiero.
Un compania cu tin un refineria na Santo Domingo y cu ta den proceso pa bende esaki, nos por mira El Gallo Glenbert Croes di MEP sacando foto cu e bandera di Venezuela y di PDVSA y a bisa cu el a combersa cu un of otro hefe, un of otro director pero ningun caminda por mira Glenbert riba un foto cu e hendenan aki den combersacion.
Nos ta kere cu a bira e momento pa nos bira serio cu pueblo, pa nos ta honesto cu pueblo y stop di hunga wega, ya cu Gobierno ta moviendo, Gobierno a bin y papia cu e comision y a informa cu e tin un compania na Merca interesa cu cual e ta den deliberacion cune cu ta mustra serio y e reunionnan aki ta tumando luga den tur seriedad posibel pero otronan tin cu stop di troce e berdad,” Parlamentario Marlon Sneek a declara recientemente.
“E LIÑA BERDE DEN TUR LOKE NOS HACI” No kita di un pa duna e otro, pero reparti loke tin mas husto!Posted: July 19, 2015 in Johnny Habibe
Oranjestad-“Cada dia e meta y pensamento di AVP den gobernacion di nos pais ta bira mas cla. Cu cada reto of dificultad nobo, cu cada cambio den mundo cu tin influencia riba nos pais, cu cada desicion den Reino of den nos pais cu tin impacto riba nos economia y riba calidad di bida di nos hendenan, cu cada uno di nan e principionan politico, economico, social cu ta guia e desicionnan di AVP, ta bira mas cla.” Lider di fraccion di AVP den Parlamento, Rene Herde’ a bisa esey ora e tabata splica desicionnan importante cu su fraccion a tuma den ultimo cinco añanan cu a pasa y e desicionnan cu tin na caminda. Segun Rene Herde’, AVP a bisa cu ta bay trece cambio. E cambionan ey no tabata tin di haci solamente cu stop e corupcion, abuso di poder, negligencia total di Pueblo y enrikesimiento di “friends and family” cu a conoce bou di gobiernonan di MEP. Rene Herde: “Si. E cambio mester a ensera e paro na e politica coruptivo di MEP. Pero mas cu esey, e cambio mester a ensera seguridad di entrada di Pueblo, den restablece y sigura forsa di fondonan social, den mas oportunidad pa hobennan, den respet pa e principio di “ley pa un y ley tur”, den cambionan economico, social y di infrastructura structural den nos pais, pa prepara nos pa retonan di futuro. Esey ta e curason di e cambionan cu nos a propone na Pueblo. Y nos ta realisando e cambionan aki tambe.”
ROBIN HOOD of WIN WIN
Oposicion na mas cu un ocasion a purba pinta e lider di AVP, sr. Mike Eman como “Robin Hood” y e fraccion di AVP como un grupo cu ta co’i placa di un y duna e otro. En realidad, loke AVP ta haci ta reparti tur cos miho y crea un situacion di WIN-WIN pa nos pais. Ora AVP a cambia e sistema di pensioen pa politiconan, a kita e previlegionan cu politiconan tabata tin y laga tur politico bay cu pensioen na e mes un edad cu resto di pueblo. (“ley pa un, ley pa tur”). Loke AVP a haci ora a introduci e ley di pensioen general pa tur trahado na pomp di gasoli, den tienda, restaurant y hotelnan, a sigura cu ora tur trahado baha cu pensioen pa e tin un miho entrada. Esta dos pensioen: e pensioen di behez y e pensioen di su hopi añanan di trabao. Anto a laga doñonan di trabou tambe paga p’e. Ora AVP a kita e prome mitar di BBO y a wak cu e prijsnan den supermarket y tiendanan no a baha, AVP a pone placa directamente den saco di Pueblo. AVP a duna trahadornan di gobierno e indexering cu nan no a haya pa 8 aña bou di MEP y a mehora nan posicion huridico. AVP a mehora e entrada di esnan cu ta depende di un ayudo social. AVP a mehora entrada di tur trahado den sector priva y di pensionadonan directamente cu e “reparatietoeslag”. AVP a usa placa di caha di gobierno pa e Pueblo mes. (Den tempo di MEP e tabata bay den saco di “friends and family”). Ora di baha e prijs di awa y coriente, AVP a scohe pa duna esnan cu menos entrada un rebaho mas grandi cu esnan cu tin un miho entrada. Kier men cu AVP no a kita nada di niun hende pa duna otro. AVP a reparti loke tin den un forma mas husto. AVP a laga esnan cu tin mas, parti cu esnan cu tin menos. Semper reparti tur cos mas husto. Semper wak pa esnan cu mas tin mester, haya un tiki mas.
AINDA FALTA
E maneho di reparti entrada miho, ta creando un pais mas husto. Pero nos sa miho cu niun otro cu nos tin un caminda largo di cana ainda. Ainda falta! Pero segun nos, esaki ta e caminda corecto pa cana. Enbez di kita di un y duna otro, nos tur ta carga tur peso hunto y laga mas hende carga e peso pa esnan cu tin menos forsa. Esaki ta segun nos e caminda husto. Esaki ta e liña berde den tur cos cu nos haci, segun Rene Herde’ di AVP.
ORAMA (week 47) Vaste columnist voor Solo di Pueblo, Jan de Ruijter, schrijft elke vrijdag een column in deze krant over leuke of interesssante onderwerpen van verschillende aard. Voor commentaar: janderuijter@yahoo.com DE PREMIER VAN ARUBA IS EEN ZIELIGE STAKKERPosted: July 16, 2015 in Noticiero 94
Oranjestad-ONLY IN ARUBA………..Ik ben blij dat ik in heel wat landen gewoond, geleefd en gewerkt heb en ook veel gereisd heb waardoor ik nu kan verklaren dat ik nog nooit van mijn leven in een land geweest ben waar de premier van het land, de minister-president, openlijk beschreven wordt als Mieke Eman, als doble M, Mietje Mike, als triple M, Mike Mas Medidas, als juffrouw Mieke en nog meer van dat soort benamingen. Ik vind onze premier een zielige stakker als ik de kranten van 14 juli opensla en er een foto van Mieke Eman in zie staan met de tekst: “Klimaatverandering aanpakken, Eman spreekt op klimaattop Canada, Eman was de Keynote Speaker tijdens de klimaattop van Noord- en Zuid Amerika in Toronto, Canada”. Wat een zielige man die denkt dat de wereld ten onder gaat als HIJ niet ingrijpt, als HIJ er niet voor zorgt dat Aruba in 2020 een geheel duurzaam eiland is, als HIJ niet het goede voorbeeld geeft voor de rest van de wereld, als HIJ de geschiedenisboeken niet ingaat als het voorbeeldmodel voor de hele wereld. Hij zal wel even aan alle andere landen laten zien dat HIJ een daadwerkelijke wereldleider is van het niveau Ghandi, Martin Luther King, Kennedy en Mandela. Want in dat rijtje hoort hij thuis………. vindt hij.
*Aruba staat aan de afgrond
En hoe goed Mieke is in het redden van de wereld laat Mieke zien in Aruba. Aruba staat aan de rand van een financiële, economische, bestuurlijke, sociale en morele afgrond en ik vraag mij twee dingen af: Hoe ga je de wereld redden als je een klein land als Aruba, een eiland, niet eens kunt redden? Of omgekeerd: Als je alleen maar ervaring hebt in het aan de afgrond brengen van een land, waar haal je dan de pretenties vandaan te menen dat je de wereld kunt redden?
Mieke is een zielig geval. Een absoluut acuut geval van narcisme, misplaatste ijdelheid en ongelooflijke zelfoverschatting; van psychopathie, sociopathie, pathologisch liegen en van megalomanie. De man vindt zichzelf een geweldenaar, een fantastische leider en dat hij uitgeboed wordt in de verschillende districten van Aruba waar hij zo graag wil rondlopen om handjes te schudden deert hem niet, hij blijft zichzelf geweldig vinden en stuurt een bende van zijn duurbetaalde coördinatoren wel even af op die meute van ongehoorzamen die hij desnoods met zweepslagen wel even zal leren hoe je Mieke Eman verplicht moet bewonderen.
*De groene farce
In 2020 gaat Aruba helemaal geen 100 procent duurzaam land zijn, ook niet als Mieke Eman tot die tijd premier van Aruba zou blijven. Het is een uitstekend voorbeeld van het continue gore gelieg van Mieke. Zelfs zijn duurbetaalde adviseurs van de Carbon War Room van Richard Branson, stellen dat dat uitgesloten is. En ook in landen zoals Nederland, Denemarken en Duitsland, die alle vooraan in de rij van Al Goor-volgelingen staan, praat men over misschien 2070! De Nederlandse staatssecretaris van Infrastructuur en Milieu, Mansveld, stelt dat Aruba grote vorderingen heeft gemaakt in de overgang naar energie-onafhankelijkheid maar dat heeft hij alleen van Mieke Eman gehoord, die er niet voor terugdeinst om ook Nederlandse ministers en staatssecretarissen te beduvelen. Zo is de realiteit bijvoorbeeld dat Mieke’s groene bussen die geen fossiele brandstof gebruiken, al vele maandenlang gestationeerd staan bij Toyota en slechts een maand gefunctioneerd hebben en nu kapot staan! Dus wat, grote vorderingen?
Verder zegt Mansveld dat Aruba goed aantoont dat klimaatactie en economische groei hand in hand gaan!! Ook al weer de grote nonsens van Mieke Eman. De groene luchtkastelen van Mieke Eman hebben geen baan opgeleverd! En dan kletst Eman nog een tijdje door over de partnership tussen Aruba en Carbon War Room, Rocky Mountain Institute, het Amerikaanse Department of Energy en TNO en hoe zij een Learning Event in Parijs gaan geven voor Small Island Developing States (SIDS) over duurzaamheid aan de vooravond van de COP21, de grote klimaattop in Parijs later dit jaar. Walgelijk, walgelijk, als op 1 augustus a.s. de regering wisselt en Nederland het bestuur hier overneemt zal een interim-regering allereerst het gebruik van de woorden duurzaamheid, sostenible, TNO, Carbon War Room, Richard Branson en Al Goor, duurzaam moeten verbieden!
*Mieke in Toronto, Mieke in Parijs, Mieke is overal behalve op Aruba
Het is nutuurlijk een groot schandaal, Mieke gaat met ‘echtgenote’ en haar bi-side Nicole naar de Pan American games in Toronto; en vliegt dan door naar Parijs naar de international Scientific Conference, de aanloop naar de de officiële klimaatconferentie in december in Parijs. Als Mieke dar niet naar toe zou gaan, zou de hele conferentie straks in elkaar zakken want zonder Mieke wordt het niets. Mieke moet daar heen om verhaaltjes te vertellen. Mieke is de storyteller van de wereld geworden. Mieke is hét role model en dé storyteller. Dat Aruba de afgrond inrolt deert haar niet. Dat de bevolking het spuugzat is, deert haar niet, dat de nurgers de elektriciteitsrekeningen niet meer kunnen betalen, deert haar niet, dat de mensen zich nu al zorgen maken hoe het schoolgeld in augustus te gaan betalen, deert haar niet. Mieke deert het allemaal niet meer…..Mieke heeft geen tijd voor Aruba…..Mieke is te druk bezig met rodel model spelen en stories te vertellen……stories hoe Aruba het lichtgevend voorbeeld is voor de hele wereld en hoe Aruba in 2020, 100 procent duurzaam is. Aruba heeft helaas een premier die geestelijk gehandicapped is, een man die niet normaal is, een zieke man die van allerlei ongeneeslijke ziektes heeft. Heel Aruba spreekt er schande van; de enige troost die we hebben is dat het allemaal op 1 augustus a.s. afgelopen is, dan komt het beruchte AMvRB en ook dat zal niet leuk zijn, maar dat is een ander verhaal, voor een volgende keer.
Rene Herde’ AWOR TIN UNIFORMIDAD Y CLARIDAD RIBA NORMANAN PA DRENTA HAVOPosted: July 16, 2015 in Noticiero 94
Oranjestad-Minister a usa ley pa regla uniformidad y habri mas oportunidad pa hobennan studia na havo.
Minister di enseñansa Michelle Hooiboer-Winklaar a usa e autoridad cu ley ta duna pa regla e normanan cu tur hoben mester cumpli cun’e pa e drenta un scol di havo. Minister a actua completamente dentro di e ley. Mas ainda. E no a impone un norma cu e mes a scohe. Ela laga un comision cu participacion di directivanan di scolnan secundario di mavo, havo y vwo mes palabra e normanan pa e aña di scol nobo. Ora e comision a entrega nan conseho na e minister, ela laga e directivanan di scol mes vota si nan ta di acuerdo cu e normanan cu e comision a propone. E majoria di directivanan di scol, cu excepcion di e directiva di Colegio Arubano, a vota na fabor di e normanan aki. E minister despues a laga pone e desicion comun aki di e majoria di directivanan di scol den un Decreto Ministerial, como e normanan regla pa ley pa e aña aki, minister a actua perfecto!
CRITICA
E lider di e partido MEP a dicidi di critica e desicion y e decreto di e minister, pasobra segun e lider di MEP, minister lo ta hala mas autoridad p’e mes. E critica aki obviamente ta totalmente infunda. No solamente pasobra ley di enseñansa secundario ta duna e minister e autoridad pa fiha e normanan di admision. E critica di e lider di MEP ta nifica cu e y MEP si ta di acuerdo pa scolnan di havo/vwo sigui exclui hobennn di scolnan di mavo. MEP si kier pa nos enseñansa keda uno selectivo y nos muchanan -specialmente esnan di habla papiamento- keda sin haya oportunidad pa bay havo/vwo y busca un estudio y un carera mas avansa. Esaki ta loke MEP kier pa nos hobennnan!
AINDA FALTA MAS CAMBIO
Den combersacion cu Rene Herde’ ela splica pakico loke e minister a haci ta asina importante. Rene Herde’: “Loke minister a haci ta aplica un instrumento legal pa habri porta di havo/vwo pa mas hoben. Sin e cambio aki hopi hoben no lo drenta havo y nan caminda pa futuro lo wordo corta. Na hopi pais di mundo gobiernonan progresivo mester a usa ley pa cambia e forma cu enseñansa ta organisa y funciona. Pa por duna hobennan mas oportunidad pa un estudio avansa mester trece cambio manera esaki. Pero esaki so no ta suficiente. Ainda falta hopi mas pa cambia. Pero sigur esaki ta un bon desicion cu lo beneficia hopi hoben cu awor si ta drenta havo.”
Parlamentario Marlon Sneek “Tur e dos companianan cu Andin Bikker a presenta pa habri e refineria a ‘meldt ziek’ ora di reunion”Posted: July 16, 2015 in Noticiero 94
Oranjestad-Declaracionnan haci pa lider di Democracia Real, sr Andin Bikker, relaciona cu desaroyonan rond di posibilidad pa un re-apertura di e refineria na San Nicolas, a hala atencion di fraccion di AVP.
Parlamentario Marlon Sneek durante conferencia di prensa a mustra cu a tuma nota di expresion haci di parti di sr Bikker kende entre otro a mustra cu e impresion ta ser duna dor di AVP, cu ta oposicion tin cu goberna e pais aki pa asina logra e re-apertura di e refineria.
“Nos a scucha cu sr Bikker ta declara cu Gobierno lo kier pa oposicion goberna pero e ta masha simpel mes ya cu no tin nada di haber cu gobierno kier pa oposicion bay goberna.
Gobierno a mustra bon cla cu e ta moviendo y oposicion ta insisti cu nan tin 7 y 8 grupo interesa cu kier cumpra anto e ora trece e companianan aki pa Gobierno, esey ta locual a wordo bisa na sr Bikker.
Nos por corda e reunion cu sr Bikker a jama dia 11 di Mei cu como invitado e grupo di cual hopi hende a papia di dje cu tabata Concord Aviation International and Fuel Inc, a meldt ziek e dia di reunion. Awe nos ta mas convenci cu nunca cu e mailnan cu nos a mira di e compañia aki ta un wega politico di partidonan di oposicion caminda nan ta inventa e companianan fantasma aki y ta manda mail pa loco.paso te dia di awe nos no a yenmde mas di e compañia aki cu a meldt ziek
Ora cu sr Bikker a invita e grupo aki cu supuestamente ta un grupo multi miyonario cu ta bay inverti riba 3 biyon dollar den pais Aruba, e grupo a bira meldt ziek y no a presenta pa e reunion.
Un compania cu ta multimiyonario cu kier inverti 3 biyon dollar no tin un solo persona cu por a bin Staten pa duna informacion caminda cu ta Staten ta hefe di Gobierno ta haya e informacion y despues lo informa Gobierno cu esaki ta un grupo serio y lo ta bon pa sinta cu nan.
Pero nan a meldt ziek!!
Y tin un otro compania tambe cu sr Bikker a presenta dia 12 di October di 2012 caminda den un publicacion el a declara cu Pro Diesel ta interesa pa bin Aruba pa papia cu comision fiho riba nan intencion pa cu e refineria.
E compania Pro Diesel aki tambe a meldt ziek, kiermen cu e gruponan interesa di sr Bikker, ta meldt ziek nan ta meldt ziek y aki nos mester ta sincero y serio sr Bikker.
Si kier hunga politica nos por haci esey ya cu AVP tambe ta bon den esey pero ta serio ya cu dos grupo cu abo Bikker a papia di nan, cu ta Pro Diesel y Concord Aviation, tur dos a meldt ziek na momento cu nan mester a bin reuni pa duna informacion na Parlamento riba nan interes pa cumpra e refineria.
Bikker ta para na banda hunto cu bo partner den oposicion cu ta MEP ya cu mescos cu lider di MEP tres aña pasa a grita den Staten cu “portanan cu ta habri pa Evelyne Wever Croes, no ta habri pa Mike Eman,” y ainda nos ni a mira e portanan ey habri y e no tin un compania cu por yega Arba cu e placa pa inverti den e caso aki e refineria na San Nicolas.
Locual ta referi na dje ta e nombernan di tur e companianan cu Bikker a bin ta menciona, pa pone riba mesa pa mira kico por haci y esey ta e situacion.
Gobierno a haciendo su maximo esfuerzo den henter e proceso aki y sr Bikker a bin c’un mocion y ta kere awor cu el a bin salba mundo, ta hunga rol di ta e rey pero pa algun aña caba tin hendenan ta moviendo riba henter e proceso aki.
Ta cual Gobierno lo no kier habri e refineria cu por garantisa 200 miyon florin den su economia sr Bikker, laga nos ta sincero cu otro si, laga nos stop di hunga politica y si di berdad bo ta stima e pais aki y bo tin un compania cu no ta meldt ziek, trece pa Gobierno papia cune anto nos por habri e refineria bek y garantiza asina continuidad y cosnan positivo pa nos pais y laga un banda e politica barata boso a bin ta hungando riba e topico di refineria,” Marlon Sneek a mustra.
Rene Herde’ MUCHO HOPI DI NOS HOBENNAN TA STUDIA, TRAHA Y BIBA BOU DI NAN CAPACIDAD REALPosted: July 16, 2015 in Noticiero 94
Oranjestad-E porcentahe di hobennan na Aruba cu ta caba havo/vwo ta leu bou di e nivel internacional di paisnan cu un enseñansa mas democratico. Mucho hopi di nos hobennan ta studia, traha y biba bou di e nivel di nan capacidad real, pa motibo cu nos enseñansa no ta duna nan e oportunidad: e ta selectivo y discriminatorio. Esaki ta opinion profesional di Rene Herde’. Su profesion ta educador y planificador di cambio den enseñansa. Pa hopi aña caba e ta convenci cu nos enseñansa por y mester sirbi nos alumno y studiantenan miho. Rene Herde’: “Den nos enseñansa e alunmo y studiante ta wordo laga su so pa siña, pa compronde materianan nobo y dificil, pa domina materianan importante pa nan carera. Nos enseñansa tin un inflexibilidad enorme den e forma di siña y splica. Si un alumno no siña domina un materia ta su culpa. No di e scol. Pero e scol mes no ta haci suficiente pa sigura e dominio y miho siñamento. Nos enseñansa no ta duna suficiente guia y sosten structural na alumno y hobennan. E cantidad y calidad di guia y sosten directo na alumnonan ta un di e factornan mas importante cu scolnan por haci pa yuda nan studiantenan y hisa e efectividad di nan enseñansa. Esaki ta djis un di e areanan cu ainda falta hopi cambio. No door di djis pone mas asistente of maestro, pero door di siña e maestronan di organisa nan lesnan diferente, cu diferente forma di splica un topico y mas asistencia pa esnan cu mester didje. Ta e tipo di cambionan aki lo duna mas efectividad na nos enseñansa. “
CAMBIO BERDADERO
Sinembargo Rene Herde ta wak cu mas tin cu cambia den enseñansa pa tur nos muchanan y studiantenan por studia y usa nan capacidad real. E cambio berdadero segun Rene Herde’ mester bin cu un cambio den e forma di pensa con un hoben ta studia, con nos ta organisa les y scol, con nos ta stimula y yuda hobennan enbez di selecta, laga nan pa nan so wak con nan ta yega na siña. Esakinan ta limita e desaroyo di nan capacidad real y ta corta nan carera na scol, nan carera profesional y e oportunidad pa yega mas leu cu por den bida. E caracter selectivo di nos enseñansa ta un di e inhusticianan mas grandi cu nos mester combati. Pesey ta tristo pa tende cu e partido social democrata di MEP ta sostene e sistema bieuw cu ta selecta, exclui y corta caminda di nos hobennan den enseñansa.
SOSTEN STRUCTURAL
Minister di enseñansa a laga sa di kier finansia programanan di training extra pa yuda e hobennan cu tin mester di esey. E aña aki no tin e programa di “summer school” cu ta un forma chikito y temporal pa yuda. E motibo ta cu e scol no por a organisa esaki. E efecto positivo di e programa di “summer school” combina cu mas atencion di maestronan ta, cu e aña di scol cu a caba, mas cu 72% di alumnonan cu a drenta havo for di mavo a pasa nan aña cu exito mes ora. Prome cu a introduci e “summer school” ta 50% so tabata pasa e prome aña mes ora. Mas guia, mas sosten y miho splicacion riba un base structural como parti di e organisacion di scol, ta yudada mehora siñamento y efectividad di nos enseñansa. E ta yuda duna cada mucha e oportunidad pa un miho carera na scol, un estudio profesional y un miho calidad si bida den futuro. Ta pesey tin enseñansa!


text:
HATO – Un bista den sala di yegada na aeropuerto Hato na Kòrsou: lágrima di alegria ta kore riba kara di Nurette Vonsee. E ta brasa su koleganan ku a evakuá for di Sint Maarten.
Awe e promé siudadanonan a yega Hato i Nunette tabata sa kaba pa medio di un app riba su telefon ku tres boneriano, kolaboradó di Banko Karibe, por a sali e área di desaster ku e promé buelo.
Outor Jean Mentens
Evakuashon
Awe kuater òf sinku buelo militar ta yega Kòrsou for di Sint Maarten. E buelonan ta ku avion Dash 8 di Wardakosta òf ku avion Herkules di ehersito. Nan ta trese un grupo di pasahero mesklá, mayoria parti turista, pero algun hende di Kòrsou i Boneiru tambe ku tabata traha na Sint Maarten pero ku awor no por hasi nada mas ei.
Anteriormente a hiba militar, personal di gobièrnu i hende heridá den e orkan Kòrsou kaba.
Na total djadumingu ta ferwagt 120 i piku hende na Kòrsou, pero esaki por bira mas òf ménos. Niun hende no sa kuantu evakuado lo yega ni tampoko ta ken nan ta. E komunikashon daña den e área di desaster ta pone ku hende no por anunsiá nan yegada.
Insigur
Muriëlle Rosa tabata sintá ta warda den sala di yegada ora esaki tabata blo bashí ainda. E ta mashá prekupá pa su yu hòmber Achilles di diessinku aña. “For di djárason pasá mi no a tende nada mas di dje. E ta serka su tata ku ta traha pa gobièrnu di Sint Maarten.” E ta intrankil i ta morde su lep. “Mi ta ferwagt ku huntu nan lo ta riba un di e promé buelonan”, e ta bisa pero e no sa ku ta asina òf nò.
Turista
E turistanan hulandes ku a evakuá i ku porfin a kana bini pafó ta kai mesora den brasanan di e periodistanan di e programanan hulandes Hart van Nederland, EenVandaag i NOS-journaal, promé ku nan por yega e bali di TUI. TUI ta pone su biaheronan den hotèl i ta mira riba ki buelo nan por sali pa Hulanda e siman aki.
Na e porta di salida na Hato dos mucha hòmber di Milisia di Kòrsou den trahe di kamuflahe ta tene un bòrchi den laira ku riba dje tin pará ‘Defensie Irma’: “Nos ta wardadndo 22 marinir ku ta riba e buelo di KLM i ku lo bin traha den e área di desaster e dianan aki.” Rei Willen-Alexander i minister Plasterk tambe ta riba e buelo ei: “pero nan lo no sali huntu ku e oro pasaheronan.” Nan ta hari.


text:
Fakkel
Durante parada di Fakkel di comienso te final polisnan riba e ruta di e carnaval tabata man yan cu diferente asistencia. Detencionnan a cay pa persona cu droga den poder, otro ta un sospechoso busca y despues a sigui e bringamentonan entre Adriaan Lacle cu LG Smith Blvd te cu na altura di royal plaza tabata tin bringamentonan. A detene varios persona cu no a comporta nan mes bon y a keda interoga na warda despues transporta pa warda di Polis.
Un total di 24 detenido a cai riba e anochi aki y tabata tin mas o menos 150 Polis riba pia.


text:
Oranjestad – E isla su torneo di golf mas popular, organisa pa Arion Wine Company den colaboracion cu Wente Vineyards y Papiamento Restaurant, a tuma luga na Tierra Del Sol Golf Course den fin di siman ultimo.
Na bispo di e torneo, e productor di binja di e di cuater generacion di California su binjero mas bieu y continuamente opera, Eric Wente, a yama e sponsornan y hungadornan bon bini na e hardin tropical di Papiamento Restaurant cu un seleccion di su mesun binjanan excelente di Wente, gradiciendo nan personalmente pa nan participacion den e torneo di golf caritativo e siguiente dia.
E fiesta a conta cu catering superbo di platonan di cuminda di lama, incluyendo marinated octopus y razor clams, pate importa di Hulanda y keshi Frances, escargots y salada creativo di Papiamento Restaurant, di cual su donjo, chef y propietario Eduardo Ellis, a companja Govert van der Hout di Arion Wine Company pa ricibi y cuminda esnan presente.
Papiamento restaurant su cuminda a wordo combina perfectamente cu algun di e miho seleccionnan di binja di Wente Vineyards manera Wente Vineyards Louis Mel Sauvignon Blanc, 2013, Wente Vineyards Morning Fog Chardonnay, 2014, Wente Vineyards Riva Ranch, Pinot Noir, 2012, Wente Vineyards, Riverbank Riesling, 2013 y Wente Vineyards Charles Wetmore, Cabernet Sauvignon, 2013, entre nan.
Despues di ta organisando e torneo pa e ultimo 11 anjanan, for di e anja cu e compania a wordo funda, van der Hout a gradici e sponsornan di e torneo y a introduci e representante di e Fundacion di Autismo, incluyendo un patologo di papia y un terapista di papia, kende a duna un presentacion cortico tocante nan trabou riba e isla.
Den transcurso di e ultimo 11 anjanan, Wente Vineyards – Papiamento Restaurant Golf Tournament a recauda un suma grandi di placa dedica pa proyectonan comunitario, danki na e generosidad di su tres partnernan principal y e sponsornan cu ta sostene nan: Aruba bank, Aruba Aloë, AIB Bank, Tundruk N.V., Aruba Happy Rentals, Lexus, Nagico, Plus Accountants, AWA, Robertson Fire, Albo, Setar, Fofoti Tours and Transfer, Complete Logistics, Century Group, ASD, Oduber & Kan, y e Aruba Airport Authority.
E recipiente di e fondonan pa e anja aki a wordo escohi conhuntamente cu famia Ellis, e donjonan di Papiamento restaurant, specialmente Lenie Ellis, e mama di chef y propietario Edward Ellis.
Riba nos portretnan por mira: Eric Wente, Govert van der Hout y e ekipo di Arion Wine Company, profesional di golf James Kiley, y Director di Golf Oliver Riding, kende a splica e reglanan pa e torneo e siguiente dia!


text:
Marhainska
W. Sakoetoe
Tokante Marhainska Sakoetoe
Mi a nasé na aña 1989 na Zeist, Hulanda. Mi mama tabata relativamente yòn i ku mi 4 aña nos a muda pa Kòrsou di unda mi mama ta bini. Dia mi tabatin 6 aña mi ruman muhé chikitu a nasé. E promé añanan di mi bida nos a bula bai bin hopi entre Hulanda i Kòrsou i ku mi 9 aña nos a keda biba Kòrsou definitivamente. Dia mi tabata chikitu mi tabata gusta lesa, te asta ora koriente bai mi tabata lesa ku lus di bela. Mi tabata trankil, gusta landa, toka kuarta na skol i mi tabata bai mi klùp di padvinderij fielmente.
Mi a bai Peter Suyvesant College (PSC), awor konosí komo Kolegio Alejandro Paula. Mi memorianan di mas dushi di e temporada ei ta enserá e tempu ku mi tabata pasa ku mi amigunan einan. Den e temporada ei mi a konosé mi kasá. Na final di nos delaster aña na PSC nos a kue rumbo pa Hulanda pa bai studia. Primeramente mi mente a pasa riba merka, pero e temporada ei ta pa Hulanda so bo por a haña finansiamentu pa estudio.
Semper mi tabata bisa na chikitu ku mi kièr a bira dòkter. Mirando bèk mi ta realisá ku mi promé inspirashon pa esaki tabata un zuster ku mi a mira tur na ünifòrm blanku. Mi tambe tabata ke bisti asina. Ora mi tabatin mas o ménos 14 aña mi a haña e oportunidat pa bai wak un dia kon e kosnan ta bai den poli. Laga nos bisa ku esei tabata e delaster dia ku m’a drenta poli.
Pues ora ku tabata asina leu p’ami bai studia mi no tabata sa kiko pa studia. Un kos mi tabata sa ta ku mi tabata kièr a hasi algu ku tin di aber ku mucha. Finalmente, mi a skohe pa bai studia Pedagogia na universidat di Utrecht. Na 2012 mi a kaba mi bachelor i mi a skohe pa hasi e master di ortopedagogia. Despues di mi estudio mi a bai traha den kuido hubenil kaminda mi ta trahando ketubai.
Den mi tempu liber mi ta gusta organisá, m’a yega di organisá sigur mas ku 50 evento; tantu pa grupo grandi (500) komo pa grupo chikitu (15). Mi ta plania tur evento ku luho i detaye i mi ta gusta traha lista, lista i mas lista di tur loke mi mester hasi. Tambe mi ta gusta lesa, pasa tempu ku amistatnan i biaha. Si mi no ta biahando, mi ta planiando un biahe. Mi ta gusta eksplorá, i tur kaminda ku mi no a yega di bai ainda ta un bon idea pa bishitá.
E buki ‘Hulanda? Sto’i nèk!’ ta e promé buki ku mi a skirbi. Aunke mi no a yega di skirbi un buki nunka promé mi a mira e reto aki komo un proyekto mas ku mi mester por realisá. Pues despues di un planifikashon i yen lista di akshon: ‘Hulanda? Sto’i nèk!’ a bira realidat.
Si tin mas buki na kaminda? Lo mi no keda strañá si mi skirbi mas den futuro. Mi a eksperensiá e aventura di skirbi mi promé buki komo algu hopi positivo. Mi ta spera e por ta di benefisio pa hopi hóben.
Komo hende nos por hasi hopi mas ku nos ta kere na promé instante. Si bo pensé, purb’é! No laga bo pesamentunan òf otro hende limitá bo.
Marhainska W. Sakoetoe


text:
MERKA — E Klásiko Mundial di Beisbòl a yega na su final ayera ku e selekshon Merikano derotando Puerto Rico ku skor di 8-0. Picher di Merka, Marcus Stroman a keda nombra komo e hungadó mas balioso di e Klásiko Mundial 2017.
Banda di esaki tambe e hungadó nan ku ta den e “2017 All-World Baseball Classic Team” a keda nombra. Akinan e pelotero Kurasoleño, Wladimir Balentien a keda selekshon di forma unánime. Balentien ku a hunga pa e selekshon di Reino a tabata tin un promedio .615 ku 4 honron i 12 kareda empuha durante e kampionato.
E siguiente peloteronan a keda selekshon pa e “2017 All-World Baseball Classic Team”:


text:
ORANJESTAD – For di comienso di Gabinete Mike Eman I a cuminsa sondea e posibilidad y despues traha riba establecimento di un prestigioso scol di arte y diseño na Aruba, manera Rietveld Academie. Den continente Americano tin hopi interes pa tipo di estudionan aki, pero hopi biaha e distancia entre e continentenan ta hunga un rol grandi. Cu un academia prestigioso y respeta rond mundo ta establece su mes na Aruba ta trece cu ne un cooperacion win-win, tanto pa e scol, cu ta expande su mes, pero tambe pa Aruba, cu ta bira un hub pa e scol aki, perfectamente situa entre Europa y continente Americano. Leynan y exigencianan halto di Aruba, cu ta practicamente e mesunnan cu tin na Hulanda, ta percura pa e integridad y e nomber di e instituto.
Prome Minister Mike Eman, cu ta un di e motornan tras di e iniciativa aki, tabata presente fin di siman pasa na e tereno net dilanti di unda Rietveld Academie ta situa den Wilhelminastraat. Sr. Eman tabata eynan relaciona cu cuminsamento di e trabounan pa crea un parke publico net dilanti di e academia. “Nos ta hopi contento pa e prome paso di Rietveld Academie su cooperacion cu Aruba a wordo inicia awe hunto cu e prome studiantenan y tambe hunto cu Minister Plasterk di Hulanda cu ta e Minsiter encarga cu asutonan di Reino di Hulanda,” Prome Minister Eman a splica, “ta importante pa e Minister di Relacionnan den Reino experiencia e oportunidadnan cu e tipo di cooperacion, manera Aruba como un centro importante pa un Hub, pa locual ta trata institutonan di Europa y di Hulanda y cu esaki por funciona.”
Un gran cantidad di studiante na Aruba, pero tambe studiantenan internacional kier forma parti di un instituto manera Rietveld. Esaki ta pa motibo cu nan no tin nodo di bay te Hulanda y na Aruba mes nan por haci tur e preparacionnan pa nan por drenta den e academia. “Nos ta mira cu esaki ta desemboca tambe den Rietveld Academie completo na Aruba y cu esey Aruba ta haya un instituto mas for di e diferente institutonan for di Reino cu nos tin hopi interes pa establece nan mes Aruba,” Sr. Eman a splica y a enfatisa cu esaki ta, “haci realidad e funcion di Gateway y Hub cu Aruba ta asina interesa den dje.”
Sr. Eman a bisa tambe cu personalmente, pero tambe na nomber di henter Gabinete Mike Eman, “nos ta hopi contento cu e propietario di e edificio a dicidi di agrega na e edificio aki un parke pa e studiantenan por bay busca mas inspiracion, recrea y haci nan trabou den aire liber.”
E parke cu a wordo diseña pa un arkitecto renombra cu a duna hopi contexto tambe di Rietveld, di arte, di cultura, di libertad di arte den e diseño y den e arkitectura di e parke. E parke, agrega na e instituto cu tin aki y su dilanti un parke ta duna muestra di un instituto cu a cuminsa cu un infrastructura completo y creativo. E instituto sigur tin un bon futuro na Aruba y pa Aruba.


text:
Quinthony Thomasa vs. Tsean
Tin bes farándula na Kòrsou ta konosé algun trendsetter, Tsean sigur ta un di nan. Un trendsetter ta bira un tópiko, sin ku e hasi nada deliberadamente. Un trendsetter, ta bira notisia sin ku e mes ke tin biaha -bista di fanátikonan ta riba dje i ta kapta tur momentu, ora ku e mes ta den su momentu di goso, di ambiente òf di su arte.
TSean ta un artista asin’ei. E ta disfrutá di loke e ta hasi, entrega su mes kompletu riba esenario i tin bes ku tur konsekuensia ku ta bin kuné. Un video di un fanátiko a subi social media, i TSean a hasi moveshonnan/ akshonnan masha sensual/ erótiko ku a bira un notisia riba su mes.
He eeeee, e promé artista yu di Kòrsou ku ta hinka man den su boxer, di e manera ei.... moveshonnan sèksi, ku ta keda akshoná pa letranan sensual, romántiko i tin bes (skucha nan bon) hopi erótiko. Man a hasi, loke oreanan a skucha.
Usher, Romeo Santos, R Kelly, fayesido kantante Prince i algun mas. Kondenabel? Arte? Tin sierto vibrashon ku un artista ta sinti e momentu ku e ta ‘vibe’ riba su piesa nan. Letra, semper ta akshoná un sierto aktitut... mihó uno ku ta akshoná, sensualidat ku un, ku ta duna agresividat un chèns di manifestá den un fiesta i daña un ambiente na unda tiru i moketa tin chèns di kai. Mester ripiti? Kisas no...
Telefòn den fiesta? Grabashon di fiesta riba social media? Nos ta den un era moderno... Trendsz lo bisa, un aktitut di TSean no totalmente kondenabel- e guy ta un show man. Mester ripiti? Trendsz lo bisa, djis un poko mas nuansa.... E sexy ‘gedoe’ di TSean ta su trademark, es mas fanátikonan den sierto sentido ta sper’e. Mester keda ku rèspèt pa e baidó di fiesta si.
TSean ta un di e poko artistanan ku ta kuida su físika, ta bisti manera artista i ta komportá manera artista tambe. No ta haña TSean kon ku ta den toko òf den Punda ta kana. TSean ta konsiente ku e ta un artista. E tin amor pa fanátiko, ta tuma su tempu pa e fanátiko tambe, no tin schijt- i ta esaki ta loke nan ta gusta di dje tambe.
Pa konkluí; NO.... no mester hinka man den boxer pa bo ta trendsetter... si Abo bai hasié e ta bulgar. Mahoso te hasta. TSean hasié...? Nos ta laga pa Abo mes opina.


text:
Diasabra anochi alrededor di 11:15 pm a sosode un accidente riba e caminda di Santa Marta pa Sero Biento. E autonan envolvi ta un Suzuki Swift color blauw y un Haval color Blauw. E Haval tabata biniendo for di Santa Marta bayendo direccion Sero Biento y e Swift for di direccion contrario.
E chauffeur di e Swift a conta cu e Haval a coy e bocht mucho grandi y a bin dal casi frontal contra di dje. E chauffeur di e Haval a resulta herida, e tabatin un corta na su man y tabata keha di basta dolor na su nek.
Polis a cera caminda mientras e specialista di trafico a documenta e accidente aki. Daño material tabata basta na ambos vehiculo. E taira di e Haval a keda benta memey caminda despues di e impacto. Na final mester a takel ambos auto mirando nan no por a move riba nan propio forsa.


text:
Tin asina hopi cos pa nos ta agradecido y toch nos ta lubida hopi biaha den nos rush di bida.
Tin ora ta bunita pa nos djis hasi algo espontaneo. Los di tur ritual y tur reglanan di bida, hasi algo cu ta sali di bo curason. Awe mi a topa e potret aki riba Facebook y ela capta mi atencion. Pakico no, djis sende un bela awe. Dedic’e na e prome hende of causa cu bin den bo mente. E por ta algo leuk, manera ‘danki pa un famia cu a gradua of a bay over’. ‘Danki pa tin hendenan rond cu ta stima mi’, ‘Danki pa mi pan di cada dia’, ‘Danki pa e alegria den mi bida’. Of tambe pa sosten di un hende cu tin mester of pa bo mes. Of pa recorda cu un hende cu no ta cu bo mas. Of pa bo pais Aruba. Pa inspiracion.
Bo a mira den un rato cu tin asina hopi motibo pa sende un bela!
Abo ta sende un bela awe?
Of awe y majan y otro majan… Tin asina hopi cos pa nos ta agradecido y toch nos ta lubida hopi biaha den nos rush di bida. Keda keto un rato. Stttt. Scucha e bos di bo curason.
Awe ta dia di bisa danki…honra bida…honra bo sonjonan… on www.comprondiendobida.com
Awe ta dia di ‘bisa danki’…
E ta un custumber Mericano… e ta un bunita pensamento… y mi kier adapta bunita pensamentonan… awe ta dia di bisa danki y nos cada un por sinta y pensa un rato na ken nos kier ‘bisa danki’… por ta na un hende cu tin un nificacion hopi special den bo bida… bo casa, bo pareha, bo yiunan, nietonan, bo mayornan, bo famia y amigonan…
Pero por ta tambe… bisa danki na e hende cu tur dia ta hasi bo cas of oficina limpi… na e dokter cu ta cuida bo salud… esun cu ta jena gasoline pa bo auto… esun cu tur dia ta bisa bo ‘bondia’, maske e no conoce bo… esun cu a tuma tempo pa scucha bo, ora bo tin mester…
Bisa danki na bida, bisa danki na Dios pa su bunita creacion… na e lama cu ta kita tur bo cansancio y e awa cu bo ta bebe y ta purifica bo…


text:
Beach Volleyball femenino ta cay Venci
Chile ta gana Aruba den prome partido
Equipo di beach volleyball femenino ta cay venci den nan prome wega
Awe e weganan a inicia oficialmente pa e equipo di Aruba. E duo femenino Mali Rafini cu Shekeva Jones a hunga contra e equipo fuerte di Chile.
E prome rond a start bon pa Aruba pero despues Chile a pick up y asina e prome set a caba cu score di 21 – 5.
E di 2 rond si Chile a sali determina pa caba e wega tempran. Apesar di tur esfuerzo di Aruba, e wega a caba cu score di 21 – 1 pa Chile.
Awe merdia e duo lo tin di bai hunga 1 biaha mas. Nan lo tin di enfrenta e equipo di Colombia 1 cu ta un di e faboritonan den e torneo aki.


text:
E promé di Dreams feat. Dan Dan a bai kaya
Daniel De Jongh (Dan Dan), su resiente moveshonnan ku Dreams awe ta keda aksentuá, ora ku e vershon ‘bibu’ di un piesa ya eksistente di Dan Dan kuminsa zona na radio, ku e sabor di Dreams. “Move” ta un komposishon di Daniel De Jongh huntu ku Url Isenia i a keda re-meskla pa Efrem Mambi ku a dun’é e sabor di Dreams. Ámbos kabayero tabata altamente komentá resientemente, ora ku a bira konosí ku nan a drenta den un kolaborashon ku Dreams. E konsepto Dreams ‘starring...’ a kuminsa hasi su promé pasonan. Enrealidat, for di e lansamentu di Dreams feat. Qshans ku e piesa “Ounke b’a bai...” fanatikonan por a haña un aperitif.
Maneho di banda ta komentá ku den e farándula aktual, mester keda kreativo. Dreams ta ketu bai den studio di grabashon ya ku tin mas piesa nobo na kaminda. E frònt di Dreams, tin un base formá pa Remy i Quincy, miéntras awor tambe ta keda fortifiká ku Url Isenia i Dan Dan. Maneho di banda no ta deskartá 1 strea mas den futuro serkano. Awe, Fanátikonan di Dan Dan i di Dreams tin otro piesa dushi pa skucha i disfrutá. Solisit’é na bo radio preferí i keda pendiente pa e promoshonal di Url huntu ku Dreams. Por sigui Dreams riba nan página di Facebook i nan Instagram. Meskos tambe Qshans, riba qshanslive. Ademas, por stream riba ITunes, Spotify, Tidal i Apple Music.